ועדת הפנים ואיכות הסביבה, כנסת 17, פרוטוקול מספר 207, 2007-08-08 10:00

אופיר פינס-פז: בוקר טוב, אני מתכבד לפתוח את ישיבת ועדת הפנים והגנת הסביבה.

אופיר פינס-פז: אנחנו מארחים היום את שר הפנים החדש, חבר הכנסת הוותיק מאיר שטרית, הגיע לכאן גם מנכ"ל המשרד החדש אריה בר.

אופיר פינס-פז: אני רוצה לברך היום את עיתון הארץ על המוסף הכלכלי "דה-מרקר" שהיה כולו ירוק, זה דבר ראוי לציון שלא קורה כל יום.

אופיר פינס-פז: הוועדה הזו היא ועדה ירוקה אנחנו עוסקים הרבה בנושאים האלה.

אופיר פינס-פז: למשרד הפנים יש השפעה בנושאים האלה יותר מאשר למשרד לאיכות הסביבה, לא פחות בכל אופן, אתם בהחלט תורמים ליכולת של ישראל להיערך למשבר האקולוגי שאנחנו חווים, לא כולם מבינים את זה אבל אנחנו חווים אותו, ונשלם עליו מחיר, שאני מקווה שיהיה פחות יקר מאשר צפוי כרגע.

אופיר פינס-פז: אדוני השר, קודם כל ברכות, משרד הפנים הוא משרד חשוב גדול שיש לו השפעה על כל אזרח במדינה.

אופיר פינס-פז: אני לא חושב שיש קליינטורה לאיזשהו משרד ממשלתי שהיא יותר רחבה יותר תובענית ויותר צורכת את שירותי משרד הפנים, דבר שנובע מאחריות מאד כבדה על המשרד ועל העומדים בראשו.

אופיר פינס-פז: אני כרגע לא רוצה להכביר במילים, אני רוצה לאפשר לשר להציג את הדברים, אבל אי אפשר שהוא יהיה פטור בלא כלום, אני אגיד כמה הערות קצרות.

אופיר פינס-פז: דבר ראשון, התפלאתי מאד לראות שהממשלה מחקה עד לשקל האחרון את התקציב המיוחד לנגב, שנקבע עוד בממשלת שרון, כשאתה ואני ישבנו באותה ממשלה.

אופיר פינס-פז: פתאום השר פרס הופך להיות הנשיא פרס, אז או שהכול היה "קאלאם פאדי", או שבשנייה שהוא הולך אז השר אדרי לא מספיק חשוב שתהיה לו השפעה על 17 מיליארד ₪ כי זה לא השר פרס.

אופיר פינס-פז: בכל אופן זה דבר מביש ומחייב הסברים משום שיש משמעות עצומה ליכולת הפיתוח של הנגב במשך שנים, אני יודע שזה לא נוגע ישירות לתפקודך כשר הפנים, אבל עדין יש לזה השלכות על משרד הפנים, עסקת גם בנושא הנגב כשהיית השר לשיכון ובינוי, ואחראי על מנהל מקרקעי ישראל, אלו דברים מרחיקי לכת.

אופיר פינס-פז: אומר שהוועדה כולה דורשת מראש הממשלה ושר האוצר תשובות לגבי סעיפי התקציב של הנגב ואנחנו לא מוכנים שהסעיפים האלה ימחקו באחת מספר התקציב של 2008, חד וחלק.

אופיר פינס-פז: אם הדברים יעמדו כפי שיעמדו אני מניח שתהיה לממשלה בעיה קשה מאד בכנסת בהקשר הזה.

אופיר פינס-פז: הוועדה יוצאת לסיור בנגב ב- 22 באוגוסט, סיור מאד אינטנסיבי שיעסוק בעיירות הפיתוח, הישובים הבדואים, בכל נושאי איכות הסביבה מרמת חובב דרך האנרגיה הסולארית, אנחנו נבקר בקציעות יחד עם השר לביטחון פנים במתקן לפליטים שהגיעו מאפריקה.

אופיר פינס-פז: זה הולך להיות סיור מאד אינטנסיבי של יום שלם, נתחיל את הסיור בביקור אצל המפונים באתר הקרוונים בניצן, אנחנו נשמח אם הצוות הרלוונטי של משרד הפנים ילווה אותנו בסיור עדכנו גם את מנהל המחוז ונשמח לקבל איתות מההנהלה הראשית והשר.

אופיר פינס-פז: דבר שני לגבי חוק העיריות, בעקבות השיחה שהייתה לי עם שר הפנים, שר הפנים הודיע לי שהוא לא מתכוון למשוך את חוק העיריות.

אופיר פינס-פז: יש לו הסגות על חלק מהדברים שכתובים בהצעת החוק הממשלתית וזה הכי לגיטימי, אנחנו נקדם את החוק בעצה אחת בשיתוף פעולה, אבל נקדם את החוק.

אופיר פינס-פז: בהחלט יש בחוק הזה דברים שמיישרים קו, שמתאימים את החקיקה למציאות אחרת, זו חקיקה מיושנת וחייבים לשנות אותה.

אופיר פינס-פז: זה יצריך מאתנו מאמץ מיוחד כי זה חוק עצום וגדול לכן אני מתכוון מהשבוע הבא לכנס את ועדת המשנה לדיון ראשון, נעבור את החוק הזה עקב בצד אגודל, אני מניח שייקח לחוקק אותו משהו כמו שנה, אבל אין ברירה צריך לעשות את המלאכה על אף שהיא סיזיפית וקשה, צריך לשנות את החקיקה הזו שינוי דרמטי.

אופיר פינס-פז: עדכון נוסף לגבי הסיור באילת, קיבלתי תשובה ממנכ"ל משרד האוצר בעקבות הפניה שלי לשר האוצר בשם הוועדה, מנכ"ל שר האוצר השיב בשמו של השר שאכן אילת במצב קשה.

אופיר פינס-פז: הופתעתי לחיוב לראות שמנכ"ל משרד האוצר מודה שאכן אילת עוברת משבר כלכלי מסוים, והם בהחלט ערים לו ומתכוונים לייצר שורה של החלטות שיחזירו לאילת יתרון יחסי גם בהתמודדות מול עקבה וגם מול דברים אחרים שאילת צריכה להתמודד אתם.

אופיר פינס-פז: הצענו לך אדוני השר, בהקשר של אילת להקים ועדה מחוזית נוספת, ועדה מחוזית נגב היא ענקית מבחינת שטח, התפקוד שלה מצוין, אבל בכל זאת חשבנו אולי יש מקום לחשוב על ועדה מחוזית בנושא אילת והערבה, שזה גם 15% מגודל המדינה, שתהיה להם היכולת לקבל הכרעות בעיקר בנושאים של פרויקטים לאומיים של תשתית, לא רק באילת אלא בערבה גדולה.

אופיר פינס-פז: אני חושב שלערבה יש פוטנציאל כלכלי אבל זה מחייב עבודה, בלי לפגוע בוועדה הקיימת שאני מסכים אתכם שהיא ועדה מצוינת, זה לא ברמה הזו, זה צריך להיות דבר אחר, את הערבה אפשר להרים לפי דעתי במאות אחוזים למעלה, בפרויקטים אסטרטגים שקשורים לתעלת הימים וקשורים לאגמים ויש הרבה מה לעשות ברמות שוועדה מחוזית רגילה לא עושה ויכול להיות ששווה לשקול את ההצעה הזו.

אופיר פינס-פז: אני אסתפק בדברים האלה, אני רוצה לאפשר לך אדוני השר להציג את תכנית העבודה שלך לגבי המשרד החדש שאתה עומד בראשו.

מאיר שטרית: בוקר טוב ליושב ראש הוועדה ולחברי הוועדה, אני שמח שיושב ראש הוועדה הוא אופיר פינס שהיה שר הפנים ומכיר את עבודת המשרד, כך שנוכל לעבוד בשיתוף פעולה ותיאום מלא.

מאיר שטרית: כמי שהיה שר הפנים אתה מכיר את בעיות המשרד מכל הזוויות לכן אני מקווה שנמצא אוזן קשבת בוועדה בנושאים שעומדים על הפרק כדי לטפל בבעיות של השלטון המקומי וביתר נושאים שמשרד הפנים אחראי עליהם.

מאיר שטרית: ברשותך הכנו מצגת לגבי נתונים של משרד הפנים, נעבור עליה בצורה מסודרת ונתייחס בכל פעם לסעיפים הרלוונטיים.

מאיר שטרית: משרד הפנים מופקד על תכנונה וביצועה של מדיניות לאומית בנושא השלטון המקומי, תכנון פיזי, רישום אוכלוסין כבאות והצלה, פיקוח על הבחירות ופיקוח על הבניה.

מאיר שטרית: מבנה משרד הפנים - יש את המטה, הכולל את החשבות, ייעוץ משפטי, מנהל וארגון משאבי אנוש, ביקורת פנימית, דוברות ויחסי ציבור.

מאיר שטרית: יש את המנהלים, מנהל האוכלוסין שאחראי על כל נושא רישום האוכלוסין במדינה, מנהל התכנון שאחראי על כל ועדות התכנון מהוועדה הארצית ומטה, המנהל לשלטון מקומי שמטפל בכל הנושא של רשויות מקומיות, נציבות כבאות הצלה ושירותי חירום והמנהל למשק המים ברשויות המקומיות והממונה על תאגידי מים וביוב, זו פונקציה חדשה שקמה במשרד לנוכח חקיקה שהייתה.

מאיר שטרית: לפי החוק חייבת כל רשות מקומית להקים עד ה- 1 בינואר 2008, מה שלא יקרה כבר, תאגידים למים וביוב ובעצם מה- 1 בינואר 2008, כל רשות שלא הקימה תאגידים אפשר להטיל עליה סנקציות.

מאיר שטרית: אני כבר אומר לכם שנצטרך כנראה בלית ברירה לדחות את הביצוע של החוק הזה לפחות בשנה כדי לאפשר זמן נוסף הדרוש כדי לפעול להקמתם של תאגידים אלה, כי אין לי ספק שאין סיכוי מעכשיו עד ינואר, ברוב הרשויות שאכן יוקמו תאגידים, לכן נצטרך לשנות את הזמנים של העניין הזה.

מאיר שטרית: יחידות ארציות, יש את הפיקוח על הבניה והמפקח על הבחירות.

מאיר שטרית: אלה שתי יחידות שמטפלות אחת על פיקוח על שטחים גליליים שהם לא בתחומים של רשויות מקומיות, כשיש עבירות בניה הם מטפלים בהריסת המבנים במקומות האלה, וכנ"ל הם מפקחים על ועדות מחוזיות ומקומיות על דרך הפעולה שלהם בתחום של אכיפת חוקי התכנון והבניה.

מאיר שטרית: יש במשרד הפנים מחוזות בצפון בחיפה , תל אביב, מרכז, ירושלים ויו"ש, ומחוז דרום.

מאיר שטרית: אלה ששה מחוזות של משרד הפנים.

מאיר שטרית: נתוני כוח אדם - יש במשרד הפנים 1,567 עובדים, רוב העובדים עובדים במנהל האוכלוסין, מתוכם חצי הם עובדי מנהל האוכלוסין.

מאיר שטרית: כמות נוספת גדולה של עובדים הם בעדות הלא יהודיות, 300 עובדים, מדובר על אימאמים בכפרים הערביים.

מאיר שטרית: 205 עובדים במחוזות, ומה שנותר זה המטה וכל היחידות שלו, שהם מאד מצומצמים מבחינת כוח אדם.

מאיר שטרית: תקציבי משרד הפנים- התקציב המקורי של משר' הפנים ב- 2007 , 4.680 מיליארד, ביקשנו בדיון עם שר האוצר תוספת של 1.6 מיליארד ₪, ברור לנו לצערי הרב, מפגישה שהייתה אתמול בערב, כשלא יצאתי עם שיקים ביד, היו סיכומים בנינו שבכמה נושאים נצטרך לנהל דיון מול האוצר ספציפית כדי לקבל סיוע.

מאיר שטרית: אמרנו את מה שנראה לנו נכון מבחינת המשרד, מתוך רצון להתמקד בנושאים החשובים, לפי היעדים שקבענו.

אופיר פינס-פז: מה יש בחוק ההסדרים שקשור למשרד הפנים?

מאיר שטרית: יש שורה של הצעות חוק שלרובן אנחנו מסכימים חוץ מאחד שאני מתנגד לה, תכף נגיע לזה.

מאיר שטרית: אחת הבעיות הכואבות במשרד, הסתבר שנעשה קיצוץ בתקציב המשרד ב- 2007, בתחילת השנה, של 182 מיליון ₪ במענק האיזון.

מאיר שטרית: בנוסף לזה יש קיצוץ מתוכנן ב- 2008, של עוד 58 מיליון ₪.

מאיר שטרית: גם היום מענק האיזון לא עונה על הבעיות, רוב הנוסחא של מענקי האיזון הם לרשויות המקומיות, והרשויות המקומיות רבות מהן בצרות, המצב הזה עושה את הכול יותר גרוע מכיוון שבג"צ כזכור ביטל את ההחלטה שנתנה העדפה לנוסחת מענק האיזון לרשויות יהודיות.

מאיר שטרית: הטיעון היה שברשויות יהודיות שקולטות עליה יש לנו הוצאות על קליטת העלייה ולקחו את זה בחשבון.

מאיר שטרית: בג"צ ביטל את ההטבה הזו כך שהורדו עוד 50 מיליון ₪ מסך כל המענקים וחולקו אחרת בתוך כלל התקציב.

מאיר שטרית: הקיצוץ בפועל גרם לכך שיש קיצוץ או שינוי בתקציב של 182 מיליון ₪, שזה נעשה בתחילת השנה, שר הפנים דאז, שהיום הוא שר האוצר, נאבק נגד הקיצוץ הזה ולא ביצע את הקיצוץ בחצי השנה הראשונה.

מאיר שטרית: במילים אחרות, בחצי השנה הראשונה הועברו מענקי איזון לפי המתכונת המלאה, עכשיו כשקיצצו 182 מיליון ₪ הפגיעה אנושה בישובים החלשים שמקבלים מענק.

אופיר פינס-פז: מה אתה רוצה להגיד ששר האוצר עבר על החוק?

אופיר פינס-פז: על הפסיקה של בג"צ?

מאיר שטרית: הוא כשר הפנים חשב שיצליח לבטל את הקיצוץ, דרשתי ממנו אתמול כשר האוצר לבטל את הקיצוץ הזה.

אריה בר: 182 המיליון לא קשור לעדיפות הלאומית, הם בנוסף.

מאיר שטרית: 182 מיליון הוא קיצוץ שנעשה ושלא בוצע, לתורך הביצוע השנה, אין לנו ברירה, במצב הנוכחי החודש יועברו מענקי איזון לפי הקיצוץ שהוא קיצוץ כפול .

אופיר פינס-פז: השאירו לך ירושה יפה.

אסתרינה טרטמן: השאלה איך הוא מתייחס אליו, שר האוצר או שר הפנים לשעבר.

מאיר שטרית: כדי להסביר את ההיגיון למה זו בעיה גדולה, אם רשות קיבלה 12 מיליון ₪ מענק איזון, הבאנו לה עד עכשיו כל חודש מיליון ₪.

מאיר שטרית: נניח שהמענק שלה קוצץ לששה מיליון, זאת אומרת שכבר קבלו את כל הכסף ובחודשים הבאים יקבלו אפס, ברור שברשות תהיה קטסטרופה.

מאיר שטרית: ביקשתי להבין את חוסר ההיגיון ודרשתי משר האוצר לבטל את הקיצוץ הזה, אמרתי לו שהוא צריך להגן על זה יותר חזק ממני, ואני מקווה באמת שנצליח להביא לכך שהקיצוץ הזה יבוטל משום שאני חושב שאם הוא לא יבוטל ההשפעה על הרשויות המקומיות תהיה דרסטית.

מאיר שטרית: באופקים למשל, הפגיעה במאזן הוא בהיקף של 4.3 מיליון ₪, נתיבות 4.6 מיליון ₪, דימונה 6.2 מיליון ₪, חצור 2 מיליון ₪, בית שאן 3.6 מיליון ₪ ועוד.

מאיר שטרית: כל הרשויות האלה, קיצוץ המענק הזה יביא אותם להתרסקות ולכן אני מקווה שהקיצוץ הזה אכן יבוטל.

מאיר שטרית: יעדים לשנת 2007 - 2008 - אני בכוונה שם את היעדים לשנה 2007 ו- 2008 כי אני לא מעז לחשוב יותר רחוק.

אופיר פינס-פז: זו חשיבה אופטימית.

מאיר שטרית: הסעיף הראשון הוא המשך מתן הקלות לרשויות איתנות והקטנת החיכוך עם השלטון המקומי.

מאיר שטרית: אני חושב שצריך לחזק את הסמכויות של השלטון המקומי אני בין אלה שחושבים שצריך לבזר סמכויות ולא לרכז סמכויות.

מאיר שטרית: אני רוצה לומר אדוני היושב ראש בשבילי זה סגירת מעגל, במקרה נוצר מצב שאני שר הפנים הראשון שהיה ראש עיר ואני בא עם המון ניסיון מוניציפאלי, אני מכיר את הנשוא הזה מכל הזוויות ולכן אני רגיש הרה יותר לבעיות של השלטון המקומי ואני שמח שיש לי הזדמנות לשרת בתפקיד הזה כיוון שאני חושב שצריך לתת סמכויות לשלטון המקומי.

מאיר שטרית: אני רוצה להגיד לך בצער שסמכויותיהם שלה שלטון המקומי מאז שהייתי ראש עיר.

מאיר שטרית: לפני 20 שנה סיימתי את תפקידי וזה נעשה בכוונה תחילה.

אופיר פינס-פז: זה לא קשור לזה שסיימת.

אופיר פינס-פז: ..

אופיר פינס-פז: זו לא נקמה על זה שעזבת.

אופיר פינס-פז: ..

מאיר שטרית: חלילה, זה נעשה לדעתי בכוונה תחילה.

מאיר שטרית: נעשו במשרד הפנים שני תהליכים מאד חמורים, הראשון, סרסו את המחוזות, אני בכוונה משתמש במילה סירוס, מנהלי המחוזות בזמני, הממונים על המחוז, היו בעלי סמכויות מוחלטות כמעט, באישור התקציבים, אישור התכנון, כראש עיר במשך 13 שנה, הייתי בענייני יבנה במשרד הפנים רק שלוש פעמים, פעמים ביוזמתי ופעם ביוזמת מנכ"ל משרד הפנים לדיון שהתקיים, אלה היו הפעמים היחידות שהגעתי לירושלים, בכל היתר הגעתי למחוז.

מאיר שטרית: מי שטרח לעשות, סרס את המחוזות וגרם לכך שכל הסמכויות הועברו לירושלים, דבר שאילץ את כל ראשי הערים לרוץ לפריץ בירושלים ולהתחנן על נפשם.

מאיר שטרית: אני חושב שזה עקום, לא נכון ואני שואף לשנות את המצב הזה חזרה, לחזק את המחוזות לתת להם יותר סמכויות יותר כלים ופחות להתרוצץ בירושלים.

אופיר פינס-פז: בשביל זה צריך גם לרצות סמכויות.

מאיר שטרית: לא תהיה להם ברירה, רוב ראשי הערים רוצים סמכויות.

אופיר פינס-פז: לא הם, ראשי המחוזות.

אופיר פינס-פז: לא לגלגל למעלה אבל לקחת אחריות.

מאיר שטרית: מי שלא רוצה שילך הביתה.

מאיר שטרית: הם עובדים על חוזה.

אסתרינה טרטמן: הוא לא מתכוון לפורמאלי אם הם רוצים או לא רוצים אלא הלכה למעשה, כשתגיע בעיה לפתחם הם לא ימהרו לקבל החלטה ויגלגלו את זה הלאה.

מאיר שטרית: בעיני כשלממונה מחוז יש אחריות או תפקיד, אם הוא לא ימלא את התפקיד הזה הוא ילך הביתה.

מאיר שטרית: פשוט ולעניין, זה לא משחק ילדים.

מאיר שטרית: ממונה על מחוז הוא תפקיד חשוב בעיני והוא יותר קרוב לשטח ממני.

מאיר שטרית: תפקידו להיות קרוב לשטח ולראות מה קורה ברשויות המקומיות, להגיב מיד ולא לחכות שזה יגיע לירושלים, לתכתובת וייקח שנה עד שמתעוררים יום אחד ורואים שיש משבר בשלטון המקומי, 14 מיליארד ₪.

אסתרינה טרטמן: זה אומר שלפי ראות עינך, היה ומחוז מגלגל משהו לירושלים, תבוא ירושלים ותגיד לו, אדוני, זה בסמכותך, אל תגלגל את זה לפתחי, קבל החלטה.

אסתרינה טרטמן: זה צריך להיות הדדי, גם מבחינת

אסתרינה טרטמן: כם צריך להחזיר להם חזרה.

מאיר שטרית: לכן אני אומר שאני מעוניין לבזר סמכויות, אני מעוניין להיות פחות ריכוזי אני מאמין בעבודה של מי שעומד בראש מערכת לא צריך לנהל הכול בעצמו, הוא צריך להאציל סמכויות למטה ולפקח שזה מתבצע, לפקח, לתאם, לסייע, לעזור, לחשוב.

מאיר שטרית: ככה אני אפעל במשרד הפנים, אני חושב שצריך להחזיר את זה אחורה ולתת סמכויות לראשי ערים ולממומנים על המחוזות כדי שהפיקוח על הרשויות המקומיות יהיה הדוק יותר.

מאיר שטרית: היום, עד שמישהו מגיע לירושלים, עד שבודקים, כבר עוברת שנה.

מאיר שטרית: כבר קרה לנו שהיינו באוצר בשנת 2003, 2004, מצאנו פתאום משבר בשלטון המקומי של 14 מיליארד ₪ חובות, שאלתי את אנשי משרד הפנים, איפה הייתם כל השנים?

מאיר שטרית: הרי לכל רשות מקומית יש רואי החשבון, הם מגישים דוחות מאזנים כל שנה, אז מה שווה כל הכסף שמשקיעים בזה?

מאיר שטרית: אם אף אחד לא קורא את המאזנים האלה ולא מתעוררים מראש כשיש אור צהוב, לא כשיש אור אדום, מה הטעם בכל המשחק הזה בכלל?

מאיר שטרית: אין טעם בפיקוח הזה.

מאיר שטרית: לכן אני מתכוון להדק את הפיקוח, להיות יותר ערני ולהוריד אותו כלפי מטה לשטח.

2482: מה זה רשות איתנה.

מאיר שטרית: רשויות נטולות מענק כיון שהן עצמאיות.

מאיר שטרית: יעד שני הוא חיזוק מעמד ראשי הרשויות וצמצום מספר חברי מועצה.

מאיר שטרית: אחת הבעיות שהתגלתה לצערי בשלטון המקומי זו סגרגציה מאד חריפה של המערכת הפוליטית .

מאיר שטרית: היה מי שטרח להגדיל את מספר חברי המועצה בצורה רצינית מאד והתוצאה היא שהמדד לחבר מועצה נהיה מאד קטן ולכן כל קבוצה קטנה של אנשים מכניסה חבר מועצה.

מאיר שטרית: אני רואה מועצות שיש להם 31 חברים ויש 11 סיעות, 15 סיעות ו- 10 סיעות.

מאיר שטרית: אחוז החסימה הוא 0.75% שהוא נמוך מאד.

מאיר שטרית: הדרך הפשוטה לשנות זאת, ואם אני אצא מהוועדה הזו עם גיבוי ותמיכה, אני מוכן גם להגיש הצעת חוק להעלות את אחוז החסימה, אבל אם לא יהיה לי את הגיבוי והתמיכה אני באמצעות צו יכול להקטין את מספר חברי המועצה ואם שר הפנים לשעבר מסכים עם התזה הזו נוכל לשנות את אחוז החסימה.

אופיר פינס-פז: אני אשמח לסייע בעניין ולתת גיבוי בתנאי שחברי המועצה שיישארו יקבלו החזר תשלומים כדי שלא יהיו אצל עיריית מעלה אדומים על הנייר אלא שיבואו לעבוד, לייצג ציבור ושלא יספרו אותם כמו אוויר.

אופיר פינס-פז: לא נותנים לחברי מועצה לתפקד, ראשי ערים רוצים חברי מועצה חלשים.

מאיר שטרית: אני מסכים עם הגישה הזו, לדעתי זה יותר יעיל לשלם הוצאות לחברי מועצה, לפחות לחברי מועצה, כדי שיעשו עבודה יותר טובה, בוודאי שאני תומך בזה, אם תסכים נוכל לעשות את זה במהירות ולזוז עם העניין.

מאיר שטרית: אני רוצה להסביר את חשיבות העניין הזה, כאשר יש ראש מועצה במועצה שיש לה עשר סיעות, הוא לא יכול לתפקד, הוא לא יכול לנהל את העיר הוא צריך לשלם מחיר ציבורי מאד יקר כדי שתהיה לו קואליציה אחרת יש לו מועצה שכל אחד דורש ממנו נתח בשר שהוא לא יכול לתת, המועצה מתרסקת וצריך לפזר אותה.

מאיר שטרית: זה מה שקרה בשנים האחרונות.

מאיר שטרית: בזמני לא היה המצב הזה , היו שלוש או ארבע סיעות בעירייה, שניים באופוזיציה שניים בקואליציה, אחד שלוש אחד או ל אופציה אחרת ויכולת לעבוד.

מאיר שטרית: היום אני רואה ראשי ערים שיש להם מנדט אחד מתוך 31, לאהוד אולמרט היו שני מנדטים מתוך 31 בירושלים.

אופיר פינס-פז: רק שהוא לא היה מסכן.

מאיר שטרית: ירושלים הייתה מסכנה.

מאיר שטרית: יעד הבא, יישום תכניות הבראה והתייעלות, אנחנו נמשיך כמובן בתכניות של תכניות הבראה והתייעלות.

מאיר שטרית: עדכון חוק העיריות החדש וקידומו, תוך שינויו, אני חושב שכמה דברים שנכתבו בחוק הם לא נכונים, אני אומר את זה כראש עיר לשעבר ואני מתכוון להגיע להידברות עם השלטון המקומי, אני רוצה לעשות חוק בהסכמה.

מאיר שטרית: חשוב מאד לעשות חוק שלטון מקומי ולהתפטר מהחוק המנדטורי אבל צריך לעשות את זה בשיתוף פעולה עם השלטון המקומי ובהסכמה.

מאיר שטרית: השלטון המקומי הוא לא אויב העם ולא אויב המדינה, ראש עיר זה אחד התפקידים הפוליטיים הקשים ביותר במדינה, אמנם בעל הסיפוק הגדול ביותר אבל אחד התפקידים הפוליטיים הכי קשים במדינה ואני אומר את זה כבעל ניסיון מכיוון שהם עומדים בחזית הראשונה מול האזרחים, הממשלה יכולה להחליט מה שהיא רוצה אני לא יכול לבצע את זה, הביצוע הוא בידי הרשויות המקומיות.

מאיר שטרית: כשחסרה כיתת גן לא באים למשרד החינוך להפגין, הולכים להפגין מול ראש העיר.

מאיר שטרית: כשחסרות דירות לא באים להפגין למשרד השיכון באים לראש העיר למרות שלראש העיר אין לו שום סמכות בענייני דיור.

מאיר שטרית: כל בעיה שיש ביישוב, ראש העיר אחראי.

מאיר שטרית: לכן אני חושב שצריך לתת לראשי העיר את הסמכויות לפעול נכון.

מאיר שטרית: יחד עם זאת צריך לפקח על כך שיעשו את עבודתם כהלכה.

מאיר שטרית: אני אומר לך בלי היסוס, ראשי רשויות שיתפרעו, שלא ינהגו כהלכה, ילכו הביתה.

מאיר שטרית: אני לא מהסס לעשות את זה כי אני חושב שזה נכון.

מאיר שטרית: אני בעד מתן סמכויות ואחריות.

מאיר שטרית: סמכויות בלי אחריות לא הולך ואחריות בלי סמכויות גם לא הולך.

אופיר פינס-פז: פיטרת עכשיו את ראש עירית ערד.

מאיר שטרית: נכון.

מאיר שטרית: דבר הבא, חיזוק והרחבת סמכות המחוזות, דיברתי על זה.

מאיר שטרית: איחוד רשויות מקומיות, נצטרך לטפל בסוגיה הזו, הוקמה עוד לפני ועדה שבודקת את העניין של איחוד הרשויות במטרה לחשוב אם אפשר לאחד רשויות.

מאיר שטרית: לדעתי, אדוני היושב ראש, אם אפשר לאחד רשויות צריך לעשות את זה לפני הבחירות כי אז יש פחות מחלוקות.

מאיר שטרית: עושים איחוד לפני הבחירות, ירוץ כל מי שרוצה ומי שיבחר יבחר.

מאיר שטרית: אם עושים עכשיו איחוד רשויות, לא היית רוצה שיישאר איחוד רק בישובים הדרוזים הערביים, אם הולכים על איחוד רשויות צריך ללכת על ערים גדולות ולעשות שם איחוד, אז נראה אותם חכמים.

שרה מרום שלו: פה תהיה לך בעיה.

מאיר שטרית: אני לא יודע אם תהיה לי בעיה.

מאיר שטרית: כאשר מכריזים על איחוד ערים גדולות, יש בחירות ויכול להתמודד בבחירות כל מי שרוצה, שיתמודדו.

דוד אזולאי: תתחיל בקריות בצפון.

מאיר שטרית: אתה צודק.

מאיר שטרית: יש ועדה שיושבת על זה.

מאיר שטרית: רה-ארגון במינהל לשלטון מקומי והקמת יחידת בקרה לרבות בניית מערך פיקוח ובקרה על תאגידים העירוניים.

מאיר שטרית: עבר חוק בכנסת לפני כמה שנים, נדמה לי שבתקופתך כשר הפנים, של הפיקוח על התאגידים העירוניים.

אופיר פינס-פז: הוא עבר לפני, אצל השר פורז.

מאיר שטרית: עבר חוק שהיה צריך להסתיים עד סוף שנה זו, סוף 2007, ולצערי אפילו זה לא התחיל להתבצע מה שמראה שחוקים לפעמים הם אות מתה לחלוטין.

מאיר שטרית: עבר חוק בכנסת שקובע שמשרד הפנים יקים ועדה ברשות שופט מחוזי לשעבר, ועדה ציבורית עם שלושה אנשים, יושב ראש הוא שופט מחוזי לשעבר, איש ציבור שאין לו קונפליקט או אינטרסים עם העיריות, ומנכ"ל עירייה רלוונטי.

מאיר שטרית: הוועדה הזו תצטרך לאשר כל מועמד לחברה עירונית לתאגיד עירוני.

אופיר פינס-פז: כן, זה עבר בתקופתי.

מאיר שטרית: לצערי הוועדה לא קמה עדיין.

אופיר פינס-פז: זו הייתה החלטתי האחרונה כשר הפנים לפני שעזבתי.

מאיר שטרית: הוועדה לא קמה ולא נוצר שום פיקוח על התאגידים העירוניים.

מאיר שטרית: אני מקים את הוועדה עכשיו וגם שם נצטרך לשנות את מועד הביצוע לפחות לשנה או שנתיים קדימה, כי יש כאלף תאגידים עירוניים ועד שיבדקו את כולם זה תהליך ארוך.

מאיר שטרית: אני מקים את הוועדה מיידית, שבוע שעבר מיניתי ראש ועדה ואני אמנה גם את שני החברים הנוספים, הוועדה אמורה להתכנס לפעולה במטרה לבדוק את המינויים של הרשויות.

מאיר שטרית: העיקרון שהחוק קבע ואני לא משנה אותו, אבל צריך להפעיל אותו, ששליש מהדירקטורים יכולים להיות חברי מועצה שהם לא צריכים לעמוד בתנאי סף, מי שנבחר כחבר מועצה הוא אוטומטית כשיר.

מאיר שטרית: שליש יהיו עובדי עירייה שצריכים לעבור בדיקה של תנאי סף , כמו ועדת שפניץ, ושליש אנשי ציבור שאינם עובדי עירייה, שלא צריכים לעבור ועדת שפניץ.

מאיר שטרית: זאת אומרת שלתאגידים האלה יהיה דירקטוריון שייבחן, ולא ימנו סתם אנשים על בסיס פוליטי.

2482: רק שזה לא יהיה ועדת אביבי מספר 2.

אופיר פינס-פז: זו ועדת רביבי.

2482: אם זו ועדת רביבי אז חבל על הזמן.

אופיר פינס-פז: זה לא חבל על הזמן.

אופיר פינס-פז: יש היום תאגידים עירוניים שהם יותר חזקים מהעירייה עצמה, זה כמו בסרטים, העירייה היא הפסאדה, והחברה הכלכלית העירונית היא העירייה.

אופיר פינס-פז: בלי פיקוח בלי שלשר הפנים יהיה מה להגיד על זה, בלי שמנהלי משרד הפנים יהיה מה להגיד על זה.

2482: כשחברת חפציבה קרסה, אף אחד מכול הגופים, כולל משה טרי, כולל כולם - - -

אופיר פינס-פז: מה זה קשור?

2482: האחריות על קריסה.

2482: יש שלטון מרכזי ומקומי כשיש קטסטרופה השלטון המרכזי בורח מכל אחריות בכל תחום ותחום, לכן גם כאן.

אופיר פינס-פז: מה זה קשור?

2482: אני מבקש רשות דיבור להגיב על כל הדברים האלה.

מאיר שטרית: בחוק ההסדרים יש חקיקה שקובעת עוד תיקון נוסף שבא לחזק את הפיקוח על התאגידים וקובע ששר פנים יוכל לפזר תאגידים עירוניים ולמנות חשבים לתאגידים עירוניים ולחברות עירוניות.

מאיר שטרית: שאפשר יהיה לפקח על תאגידים עירוניים כהלכה כי היום זה לא ניתן.

מאיר שטרית: טיפול מערכתי בנושא ארנונה, היטלים ואגרות, כמו שאתה יודע אדוני היושב ראש, הוקמה ועדה ברשותו של עורך דין אודי ברזילי, שמונתה לטפל בכל נושא הארנונה בכל הארץ ולהציע לממשלה הצעה כיצד לטפל בנושא הארנונה.

מאיר שטרית: זה נושא מאד מורכב בעייתי מסובך שצריך להסדיר אותו.

מאיר שטרית: אני מקווה שהוועדה תעשה עבודה טובה, אני לא מיניתי אותה היא מונתה לפני.

אופיר פינס-פז: מה דעתך על החלטת הממשלה להעביר ארנונות?

מאיר שטרית: אני מתנגד.

מאיר שטרית: הרעיון של הממשלה היום להיכנס באמצע עבודתה של ועדה שמונתה לטפל בארנונה הוא לא נכון.

מאיר שטרית: דבר שני יש בעיה, אתה לא יכול להפוך ארנונה כללית למס הכנסה.

מאיר שטרית: אתה אומר בעצם שאתה לוקח מעירייה שיש לה מיסים, לוקח למדינה והמדינה תחלק את הכסף למי שהיא רוצה, אתה הופך את זה למס הכנסה.

אופיר פינס-פז: למי שיש לו סוציו-אקונומי 1, 2, 3.

מאיר שטרית: למי היא רוצה, זה כמו תקציב המדינה.

מאיר שטרית: אתה הופך את זה לתקציב המדינה.

דוד אזולאי: אתה גם הורג את המוטיבציה של ראשי הרשויות לגבות ארנונה.

אסתרינה טרטמן: זו טעות.

אופיר פינס-פז: אני רוצה שתדע שאני מכיר לפחות שניים מהחתומים על המכתב הזה, שאחד מהם אמר לי שהוא לא יודע מה הוא אמור לעשות עם הכסף שיש לו.

אופיר פינס-פז: הוא אמר שהוא כבר מרים מדרכות, מרים כבישים...

אופיר פינס-פז: יש הון תועפות של כסף, יש חוסר שוויוניות, בסוף יש לנו אותה חברה ואותם תושבים.

אופיר פינס-פז: אחד צריך לקבל הכול והשני כלום?

אופיר פינס-פז: למה זו לא אותה מדינה?

מאיר שטרית: המדינה יכולה להחליט על בסיס חקיקה שעיריות חזקות שיש להן עודף גבייה ומיסים, ייקחו מהם פחות השתתפות בחינוך ורווחה, אז יתפנה הכסף שאתה יכול לתת למענקים, זו דרך יותר מסודרת משפטית.

מאיר שטרית: נדמה לי שהוועדה שיושבת על המדוכה צריכה לעשות עבודה.

מאיר שטרית: דוגמאות נוספות, הממשלה יכולה להחליט למשל, מה שיותר הגיוני בעיני, שמוסדות ממשלתיים בישובים כאלה, המיסים שלהם לא ילכו לרשות אלא לחלוקה אחרת, המדינה יכול להגיד שבמקומות האלה אנחנו לא משלמים מיסים, אנחנו נשלם את המיסים האלה במקום אחר.

יעקב אגמון: להוריד מיסי ארנונה במרכז זה פשוט לרוקן את הפריפריות.

מאיר שטרית: ייעול עבודת מנהל האוכלוסין ושיפור השירות לאזרח – זה אחד היעדים שהצבנו לפנינו.

מאיר שטרית: המדינה יזמה בזמנו את דוח שגב שעשה עבודה מקיפה ואני מקווה ליישם את הדוח הזה ולהקים רשות לאוכלוסין והגירה במשרד הפנים כשהכוונה להעביר אליה את כל משטרת הגבולות שהיום נמצאת תחת אחריות של המשרד לביטחון פנים ולהפוך את זה לרשות הגירה כמו שמקובל בכל מקום בעולם.

מאיר שטרית: תוך כדי זה אנחנו רוצים לשנות את המבנה שלה, את דרך התפקוד שלה, אני חושב שאנשים שהיו בבניין ג'נראלי בירושלים כדי לקבל שירותים ממשרד הפנים ומנהל האוכלוסין יכולים להעיד על רמת השירות הנמוכה מאד לצערי הרב, לא בגלל אשמתם של עובדים אלא בגלל התנאים הפיזיים שהם נתונים בהם.

מאיר שטרית: זה לא מתקבל על הדעת.

מאיר שטרית: אין סיבה בעולם שאנשים יקבלו שירות בצורה הזו.

מאיר שטרית: אז זה אדוני היושב ראש אני מתכוון לשנות בצורה דרסטית.

מאיר שטרית: החלק השני הוא השלמת הפרויקט של תעודת זהות חכמה ודרכון מאובטח בטכנולוגיה ביומטרית: במדינות אירופה וארצות הברית ייכנס תוך שנתיים התקן שמי שלא יהיה לו דרכון עם ביומטריה לא יוכל להיכנס למקומות האלה ויצטרך ויזה.

מאיר שטרית: מי שיהיה לו, יהיה יותר קל לוותר על ויזה , כולל ארצות הברית.

מאיר שטרית: לדעתי העניין הזה בנפשנו לא רק בגלל הצורך להיכנס למדינות אחרות, לפי נתוני המשטרה שקיבלתי כשהייתי במשרד האוצר, ניסיתי בעצמי להקים את הפרויקט הזה, יזמתי הקמת ועדה, וראש צוות היגוי, הבאתי את זה כמעט לקצה ואז העבירו אותי למשרד התחבורה והעסק מת.

מאיר שטרית: היום כבר לא יכולים להעביר אותי למשרד התחבורה, ואף אחד לא יכול להתחמק מזה, אני מתכוון ליישם הלכה למעשה את הפרויקט של תעודת זהות חכמה בטכנולוגיה ביומטרית.

מאיר שטרית: על פי נתוני המשטרה יש במדינת ישראל 350,000 אנשים שמסתובבים עם תעודות זהות מזויפות.

מאיר שטרית: תעודת זהות מזויפת מדובר באנשים שהסתננו לארץ, שב"חים, אנשים שעברו את הגבול לא חוקי, ומסתובבים עם תעודת זהות של מישהו שאיבד, אתה יודע כמה תעודות הולכות לאיבוד בשנה, מזייפים את התמונה ואת התעודה וזהו.

מאיר שטרית: יש הרבה אנשים שמסתובבים עם זהויות שאולות של אנשים.

מאיר שטרית: אם תיתן לי את תעודת הזהות שלך אני מזייף לך אותה בשעה.

אופיר פינס-פז: קיבלתי השבוע דו"ח בתאריך שהייתי בו באילת.

מאיר שטרית: המדינה בעניין הזה פרוצה ואני מתכוון לגרום לכך שאנשים שאין להם אזרחות ישראלית לא יוכלו להישאר פה.

דוד אזולאי: אני מציע לך לבדוק מי מעכב את תעודת הזהות החכמה כי אני מכיר את זה כבר מספר שנים.

דוד אזולאי: נדמה לי שעוד בתקופתו של אלי סוויסה הרעיון עלה, הלוואי ותצליח, זו בושה למדינה שזה עוד לא נעשה.

מאיר שטרית: הדרכון הישראלי ותעודת הזהות הישראלית הם ברמה הנמוכה ביותר בעולם.

מאיר שטרית: לפלשתינים ולמדינות אפריקה יש דרכון יותר מאובטח משלנו, זה פשוט בלתי נסבל.

מאיר שטרית: חייבים לשנות את זה כי זה בנפשנו.

מאיר שטרית: מישור נוסף שאנשים לא ערים אליו, בגלל העובדה שכל כך קל לזייף אזרחות ישראלית ולשהות בארץ, כשאני מדבר על רפורמה במנהל האוכלוסין זו גם רפורמה בכל מערך הנתונים, במחשוב שלה, כיוון שהיום לצערי הרב הביטוח הלאומי במדינת ישראל משלם, לאור הרישומים הקיימים שהם לא מעודכנים, מיליארדים קצבאות לשנה שהם לא כחוק.

מאיר שטרית: כזכור לך כשהייתי במשרד האוצר עשיתי תחקיר בביטוח הלאומי והצגתי נתונים מזעזעים איך הביטוח הלאומי משלם חמישה מיליארד ₪ לא כדין כשמתוכם חלק מהתשלומים הם ממש לא חוקיים, לאנשים שהם לא אזרחי ישראל.

מאיר שטרית: כל העניין הזה פרוץ כל עוד אין לנו תעודות מאובטחות שיודעים מי אזרח ומי לא, אי אפשר לתקן את זה.

מאיר שטרית: לכן העלות של כל הפרויקט הזה היא שולית בהשוואה לתועלת שתצא למדינה מהעניין.

מאיר שטרית: אנשים לא יודעים, התהליכים האלה מאד מסוכנים לעתידה הדמוגראפי של מדינת ישראל והם צריכים להיעצר.

מאיר שטרית: אני מתכוון לעשות כל שאני יכול כדי לעצור את זה.

מאיר שטרית: העברת יחידת רישוי כלי ירייה למשרד לביטחון פנים: היום מי שמוציא את רישיונות כלי הירייה זה משרד הפנים ומי שעושה את הבדיקה ומחליט אם כן או לא זו המשטרה.

מאיר שטרית: הפיצול הזה מיותר, אנשי משרד הפנים לא בדיוק מומחים לנשק, אני מתכוון להעביר את כל היחידה הזו למשטרה, שהמשרד לביטחון פנים יוציא את הרישיונות ויעשה את הכול בעצמו.

מאיר שטרית: אנחנו מקבלים שבמשטרת הגבולות, כולם ילכו להיות שוטרים, אנחנו ניקח עובדים אזרחיים שיתנו שירות אחר מבחינת בקרת הגבולות, זה גם יותר מתוחכם ויותר ידידותי לסביבה וגם יותר מהיר.

מאיר שטרית: צמצום מספר העובדים הזרים: אני מדבר על מספר העובדים הבלתי חוקיים, לצערי יש עדין מספר גדול של עובדים זרים לא חוקיים.

מאיר שטרית: העניין הזה של סחר בבני אדם, ישראל נמצאת ב- primary watch list של ארצות הברית.

מאיר שטרית: כשהייתי שר המשפטים נלחמתי בשיניים עם ארצות הברית והצלחתי להוריד את ישראל מה- primary watch list ל- watch list אחרי שהראיתי להם נתונים שעשינו חקיקה וענישה וטיפול.

מאיר שטרית: לצערי החזירו אותנו שוב ל- primary watch list

אופיר פינס-פז: תגיד את הדברים כהווייתם, בממשלת אולמרט חלה עליה דרמטית במספר העובדים הזרים אחרי שנים שהייתה ירידה.

מאיר שטרית: זה לא רק בממשלת אולמרט, גם הממשלה הקודמת.

אופיר פינס-פז: אני יודע שלא.

אופיר פינס-פז: כשנתניהו היה שר האוצר בממשלת שרון היה קיצוץ דרמטי, מרגע שאולמרט נהיה שר האוצר ואחר כך ראש ממשלה נהיה גידול דרמטי במספר העובדים הזרים בישראל ועל זה אני מניח שמבקר המדינה יעשה דוח נוסף.

מאיר שטרית: בכל מקרה אנחנו רוצים לפעול לצמצום העובדים הזרים הבלתי חוקיים כי לצערי מי שמניע את המערכת זה דמי התיווך שמקבלים כל אותם יבואנים של העובדים הזרים.

מאיר שטרית: אני רוצה לשקול לשנות את כל הגישה ואת כל השיטה כדי לנטרל את כל המתווכים הללו.

מאיר שטרית: אחד הדברים שאני רוצה לשקול זה לתת את ויזות העבודה בחו"ל, ישירות על ידי אנשים מוסמכים, במטרה לבטל את הצורך של מתווכים שגובים אלפי דולרים כדי להביא עובדים זרים ואחר כך זורקים אותם ולא מעניין אותם מה קורה להם.

מאיר שטרית: זו בושה.

דוד אזולאי: אני מחזק את ידך בנושא, הלוואי שתצליח

שרה מרום שלו: אם תצליח בזה אז עשית הרבה.

מאיר שטרית: דבר שני בעניין הזה, מעבר לטיפול בדמי התיווך, אני רוצה להציע לממשלה שעובד זר שמגיע לארץ יחולו עליו כל המיסים שחלים על ישראלים.

מאיר שטרית: אני אומר לכם שהבאת העובדים הזרים פוגעת פגיעה אנושה ברמת השכר של העובדים הישראלים.

מאיר שטרית: כל עוד שיהיה כדאי להביא עובדים זרים יותר מעובד ישראלי יבואו והשכר יהיה נמוך.

מאיר שטרית: אם ישלמו שכר גבוה לעובדים הישראלים, הרבה עובדים ישראלים יחליפו עובדים זרים.

מאיר שטרית: עובדה היא שבענף הבניה בשנה שעברה גדל מספר העובדים הישראלים בענף ב- 17% ומספר העובדים זרים ירד בהתאמה.

מאיר שטרית: זאת אומרת שאפשר להביא עובדים ישראלים לעבוד אם משלמים להם יותר.

מאיר שטרית: למה לוקחים היום עובדים זרים, כי הם יותר זולים ואולי עובדים יותר קשה.

מאיר שטרית: אני רוצה ליצור מצב שיוטלו מיסים מלאים על עובד זר, כאשר הרעיון שלי כיצד לעשות מזה תועלת גם לעובדים הזרים הוא שאני רוצה שהמיסים הללו ירשמו על שמו של העובד הזר בחשבון לפקודתו בשדה התעופה כאשר ביום שהוא עוזב את הארץ, על פי הזמן שניתן לו, יוכל לקבל את הכסף הזה.

מאיר שטרית: אם הוא לא יעזוב את הארץ הוא מפסיד את הכסף.

מאיר שטרית: אני יוצר לו תמריץ לגמור את התקופה שלו וללכת הביתה עם חבילת כסף שיקבל בשדה התעופה ביד.

מאיר שטרית: אם לא יעזוב את הארץ הוא יפסיד את הכסף ולכן גם לא כדאי לו לא לעזוב את הארץ כי אז יחפשו אותו יתפסו אותו ויגרשו אותו והוא גם יפסיד את הכסף.

מאיר שטרית: אם אדם עובד פה חמש שנים וצוברים לו את הכסף בחשבון בנק זה סכום רציני.

מאיר שטרית: היום לצערי הרב סוחטים אותם, אותם מתווכים בשכר, לוקחים מהם תשלומים כל חודש, זה דבר בלתי נסבל בעיני.

אסתרינה טרטמן: חשבתם על סדר גודל?

מאיר שטרית: יש חוקים לזה.

אופיר פינס-פז: יש עליה גדולה במספר העובדים הזרים בשנים האחרונות.

מאיר שטרית: קיצור תורים ועידוד פעולות מ"רחוק" (ממשל זמין): הכוונה שלנו להכניס טכנולוגיות חדשות לשימוש במנהל האוכלוסין.

מאיר שטרית: צריך לחפש דרך כיצד אנשים יוכלו לעשות פעולות באמצעות האינטרנט, באמצעות טכנולוגיה חדשה ולקצר את התורים בתוך המערכות.

מאיר שטרית: לחפש דרכים כיצד לעודד אנשים לפעול בלי הצורך שכל אחד יגיע בעצמו למשרד.

מאיר שטרית: לדוגמא, במשרד המשפטים בזמנו, כשנכנסתי, הודעתי שאני מתכוון להוציא את הטאבו לאינטרנט.

מאיר שטרית: עובדי הטאבו שבתו שלושה חודשים ולא נכנעתי.

מאיר שטרית: היום, כפי שאתם יודעים יש באינטרנט ארבעה ספקים לשירותי טאבו, אדם יכול להיכנס מהבית שלו במחשב לטאבו ולבדוק נסך, לשלם כרטיס אשראי מהבית שלו ולקבל את זה הביתה חתום.

מאיר שטרית: הוא לא צריך לעמוד בתור ולשלם 1500 ₪ לעורך דין כדי שיעשה נסך לטאבו, זה יעלה לו בערך 60 ₪.

מאיר שטרית: אין סיבה בעולם שלא נעשה שינויים כאלה שאנשים לא יצטרכו לרוץ כל יום למשרדים על כל דבר.

מאיר שטרית: מקצוע וייעול עבודת גופי תכנון – זה היעד הבא, הרעיון לייעל את העבודה של הוועדות, ליצור מצב שבו הוועדות יעבוד יותר מהר, אמרתי ואני אומר שוב, זה בלתי נסבל בעיני שבוועדה מקומית, אנשים מחכים שנה או שנתיים כדי לקבל היתר בניה.

מאיר שטרית: בגלל זה נוצרים מאכרים שמקבלים כסף כדי להאיץ או לקדם את התיק בתוך הוועדות, ראה תל-אביב, ראה בירושלים, אין לזה שום הצדקה בעיני.

מאיר שטרית: אני מתכוון להנחות את הוועדות המקומיות שמי שלא יפעל בדרך הזו, אני אפזר את הוועדה.

מאיר שטרית: אני אקים ועדה עצמאית שלא קשורה לעירייה שתעשה את השירות הזה.

מאיר שטרית: אני לא אהסס לנקוט במהלכים, ואגב אני לא מקבל שום תירוץ של העירייה, אלה תירוצים שאני לא קונה אותם.

מאיר שטרית: ראש עיר יכול לעשות ועדה שניים על כל התכניות התואמות ומיידית, ולתת היתרים לאלתר, או לא לתת היתרים, אבל שיחליטו.

מאיר שטרית: אפשר להגיד לו, חסר לך אישור הג"א, תביא את האישור תקבל רישיון.

מאיר שטרית: אבל שאדם מחכה שנתיים כדי לקבל היתר זה בלתי נסבל.

מאיר שטרית: הייתי ראש עיר וראש ועדה ותבדקו אותי, ביבנה, כל מי שהגיש תכנית בניה תוך שבועיים קיבל תשובה ואם הוא לא קיבל תשובה אמרתי לאזרחים לבוא אלי הביתה אם הם לא מקבלים תוך שבועיים.

מאיר שטרית: ששה חודשים באו אלי הביתה ואחר כך הפסיקו לבוא כי ניערתי את המערכת ונגמר העניין.

מאיר שטרית: אין סיבה בעולם שאנשים ימתינו.

מאיר שטרית: צריך שיהיה זמן סביר בין זה שאדם מגיש היתר ומקבל את הרישיון.

מאיר שטרית: אני גם בודק את הפעלת החוק שחוקק בכנסת ולמערי לא עובד, של חוק מורשה היתר שקובע שאדריכל שהסכים להיכנס לסידור הזה יוכל בעצמו להוציא את ההיתר, הוא רק יצטרך לעמוד בתנאים מסוימים.

מאיר שטרית: כשבדקתי למה לא מופעל החוק הזה הסתבר לי שאדריכלים לא מוכנים לקחת את האחריות.

מאיר שטרית: אני מתכוון ליזום פניה לאדריכלים ולבחור כמה אדריכלים בכל עיר ולשכנע אותם ללכת למהלך הזה ולהקים משרדים יוציאו היתרים בעצמם, שלא יצטרכו את העירייה.

מאיר שטרית: אני בטוח שברגע שייפתח משרד אחד ושניים יקומו מיד עוד עשרה, אבל צריך ליזום את כניסתם של הראשונים ואם צריך, אני גם שוקל אפשרות שלא יצטרכו לשלם ביטוח מקצועי, יכול להיות שיהיה שווה לי לשלם את הביטוח המקצועי כשיפתחו משרדים כאלה כדי ליצור מצב שאזרחים יוכלו לקבל היתר בניה מיידית.

מאיר שטרית: האיש יבדוק, יחתום שהכול תואם את התכניות והוא יהיה אחראי ואם הוא מפספס הוא מאבד את הרישיון, זה מה שקובע החוק.

מאיר שטרית: אני מקווה להפעיל את החוק הזה, דבר שיקל מאד על האנשים.

מאיר שטרית: ייעול עבודות הוועדות המחוזיות – גם כאן, אני מצפה שכשוועדות מחוזיות מתכנסות שיחליטו, שלא יידחו.

מאיר שטרית: התשובה השלילית הגרועה ביותר היא הדחייה.

אופיר פינס-פז: אין לך מספיק עובדים מקצועיים בוועדות המחוזיות.

אופיר פינס-פז: בוודאי לא במחוז הצפוני, אם היו עוד עשרה מהנדסים המדינה הייתה מרוויחה, זה תוקע את כל הכלכלה.

מאיר שטרית: אנחנו מתכוונים לפצל את וועדה מחוזית צפון לשניים, מחוז הצפון הוא מחוז עמוס ביותר, אני מתכוון להקים ועדה מחוזית נוספת בצפון במטרה להקל על העומס.

מאיר שטרית: דבר שני שאני מתכנן זה לקבוע ועדות מחוזיות מקצועיות שיגבו אגרה.

מאיר שטרית: כל אזרח ישמח לשלם אגרה על התכניות בתנאי שיטפלו בתכניות שלו לאלתר ויתנו לו תשובה של כן או לא.

מאיר שטרית: לכן יכול להיות שנצטרך לעשות חקיקה, אני אבוא אליך בעניין הזה, אני מקווה שנוכל לעשות את זה ולהפעיל ועדות מחוזיות נוספות.

דוד אזולאי: כשאתה משנה במחוז את הבעלות על תכנון ובניה כדאי שתחשוב גם על מספר המפקחים, יש בעיה קשה שאין מספיק מפקחים בכל הוועדות, זו אחת הבעיות לבניה הבלתי חוקית.

אופיר פינס-פז: אין תכנון, התכנון לא רלוונטי, אין תכניות מתאר עירוניות בהרבה מאד יישובים, בעיקר ערבים, כשאין תכנון יש בניה בלתי חוקית.

בני כשריאל: לא הכול תלוי בוועדה המחוזית וברשות, יש את הארכיאולוגים, את הירוקים, יש את משרד הבריאות ואלו התוקעים העיקריים בגלגלי תנועת התכנון, לא הרשויות המקומיות.

בני כשריאל: הרשויות המקומיות רוצות להפעיל ולקדם מיזמים, אבל תאר לך שבא ארכיאולוג וצריך לחפור במשך שנה ושהירוקים דופקים לך את הפרויקטים או שמשרד התשתיות לא נותן לך אישור.

אופיר פינס-פז: או שמחפשים אצלך קברים לפני 3,000 שנה.

בני כשריאל: קברים זה לא אצלי, זה בירושלים.

אופיר פינס-פז: חשבתי שאתה חלק מירושלים...

מאיר שטרית: ועדה מחוזית צריכה להחליט.

מאיר שטרית: היא לא יכולה להתכנס ולא להחליט.

מאיר שטרית: דבר נוסף, אחד הנושאים שאני מכין עליו חקיקה זה לבטל את העניין של שימוש חורג.

מאיר שטרית: אני רוצה לקבוע רף גבוה, שמי שירצה להשתמש בשימוש חורג יצטרך לקבל אישור שר הפנים אישית.

מאיר שטרית: לצערי הרב זה אחד השערים הפתוחים לעקיפת חוקי התכנון והבניה.

מאיר שטרית: כדי לקבל מושג, במחוז המרכז, עד לפני שנתיים היו 84 אולמות חתונה לא חוקיים, על קרקעות חקלאיות, שנבנו בשימוש חורג, כאילו אלה לולים.

מאיר שטרית: אתה רוצה להגיד לי שראש ועדה, כשהוא מקבל תכנית של לול כזה, הוא לא יודע שזה אולם?

מאיר שטרית: זו העלמת עין.

מאיר שטרית: ראיתי כבר תכניות של לול כזה עם קירות בגובה חמישה מטרים מצופי שיש עם חלונות וגנים ומזרקות.

דוד אזולאי: הוא בטח מהאגודה לצער בעלי חיים.

דוד אזולאי: ..

מאיר שטרית: כל המרכז המסחרי בגעש, בשפיים, בירקונים, הכול קם במסגרת שימוש חורג.

מאיר שטרית: לכן, אין יותר שימוש חורג, מי שירצה שימוש חורג יצטרך לקבל אישור משר הפנים אישית.

מאיר שטרית: כשיגיעו לשלב הזה מעט מאד אנשים יעשו תרגיל כזה כי אז אני אעצור את כולם, אני או מי שיהיה שר הפנים.

מאיר שטרית: רפורמה בסעיף 197 לחוק תכנון ובניה: יש חקיקה שמתכוונת לטפל בסעיף 197 שהפך להיות מחלת מדינה, לצמצם את התחולה שלו, אני אתן דוגמא בולטת בכובע הקודם שלי כשר התחבורה - - -

אופיר פינס-פז: אני רוצה לנחש שאת הרפורמה הזו לא תצליח להעביר.

מאיר שטרית: אני חושב שאני אצליח.

מאיר שטרית: הדוגמא הבולטת היא נתב"ג 2000.

מאיר שטרית: בנינו טרמינל, יש תביעות נגד נתב"ג של 3 מיליארד ₪ בגין נתב"ג 2000.

מאיר שטרית: אני שואל את הממשלה, למה?

מאיר שטרית: הרי אותו שדה תעופה נשאר, אותם מטוסים נשארו אותם מסלולים, בנו רק טרמינל, איפה זה פוגע במישהו, רק שיפרו את הסביבה.

מאיר שטרית: באנגליה למשל אין בכלל סעיף 197, יש עוד מדינות שבהם אין סעיף כזה, ביקשתי מהמ.מ.מ.

מאיר שטרית: בכנסת לעשות לי בדיקה בכל העולם מה קורה עם סעיף 197.

מאיר שטרית: אין בזה היגיון כיוון שמגישים תביעה גם אלה שאין להם שום קשר לפרויקט ואין להם שום נגיעה אליו, יש עורכי דין שאוספים חתימות של אנשים, מגישים תביעות, נניח הגישו תביעה נגד רשות התעופה של 3 מיליארד ₪, רשות התעופה לוקחת עורך דין מצידם, יושבים שני עורכי דין ואומרים נגיע לפשרה, אתם תשלמו לנו ככה וככה, כל אחד לוקח את החלק שלו, ושלום על ישראל.

מאיר שטרית: נתתי הוראה לרשות התעופה לא להתפשר עם אף אחד, אין פשרות, לכו לבית משפט מחוזי, תערערו, לכו לעליון, לא לתת לאף אחד גרוש משום שאין בזה שום היגיון שהמדינה תשלם מכיסה מיליארדים של שקלים סתם.

אופיר פינס-פז: אז עורכי הדין ירוויחו יותר משום שהתהליכים יימשכו שנים.

מאיר שטרית: ניהול משק המים והביוב – יש חוק שקובע שכל הרשויות צריכות להקים תאגידי מים וביוב לצערי זה לא קרה, עד ה- 1 בינואר 2008 זה גם לא יקרה.

אופיר פינס-פז: יש הצעת חוק של חבר מהוועדה פה שמציעה שהתאריך יידחה.

מאיר שטרית: זה מה שהצעתי, אני חושב שצריך לדחות את זה בשנה או אפילו בשנתיים.

מאיר שטרית: שיפור מקצוע וייעול מערך הכבאות – גם פה אנחנו רוצים לבצע את הרפורמה של דוח גינוסר, הרעיון הוא להקים שירות כבאות ארצי לבטל את כל איגודי הכבאות ולהפוך אותם לשירות ארצי, היום לצערי הרב התאגידים נמצאים בצרה צרורה, כל תאגיד משלם שכר אחר, בלגן גדול.

מאיר שטרית: יש דוח גינוסר שנעשה בשנת 87 - - -

אופיר פינס-פז: יש לי עצה קטנה, שמעתי שהאוצר בעד.

אופיר פינס-פז: הוועדים של הכבאים מתנגדים לזה שלא תהיה להם את זכות ההתאגדות על פי רפורמת גינוסר ואני אומר לך שצריך ללכת לקראתם.

אופיר פינס-פז: בבריטניה הגדולה מותר אפילו לשוטרים להתאגד, כבאים זה לא שוטרים, מותר להם להתאגד, אסור להם לשבות, על זה הם יסכימו ולדעתי צריך לרוץ עם זה הלאה.

מאיר שטרית: היערכות לבחירות – בנובמבר 2008 יש לנו בחירות, ביקשתי לדחות את הבחירות בשבוע ימים, אני יודע שהגשת הצעת החוק להקדים את הבחירות, אבל משפטית אי אפשר להקדים בחירות.

מאיר שטרית: בגלל שאותו יום נופל על יום הזיכרון ליצחק רבין לכן ביקשתי לדחות בשבוע.

אופיר פינס-פז: למה אי אפשר להקדים?

מאיר שטרית: כיוון שאתה מקצר את הקדנציה ואי אפשר לקצר.

מאיר שטרית: השנה יש בחירות למועצות האזוריות בנובמבר 2007, השנה תיכנס המערכת לפעולה.

מאיר שטרית: הגברת הפיקוח ואכיפת חוקי התכנון והבניה – דברנו על זה, אני לא רוצה להוסיף.

מאיר שטרית: זה מסכם פחות או יותר את היעדים שקבעתי לעצמי כשר הפנים, כמו אתה רואה היעדים מאד ברורים, מאד חד משמעיים ואני מקווה שנצליח ליישם אותם.

מאיר שטרית: אם נצליח לעשות את זה בקדנציה הזו אני חושב שהרווחנו את המשכורת שלנו.

אופיר פינס-פז: תודה רבה אדוני השר.

אופיר פינס-פז: אדוני המנכ"ל, אתה רוצה להוסיף.

אריה בר: אין לי מה להוסיף.

אופיר פינס-פז: תודה.

אופיר פינס-פז: חברת הכנסת שרה מרום-שלו.

שרה מרום שלו: כבוד היושב ראש אני מברכת את שר הפנים החדש ואני מאד שמחה שהוא נבחר לשר הפנים, בכל מדינה, הדבר הראשון הם הרשויות המקומיות, הם מנהלים את המדינה לפני הממשלה, ואנחנו יודעים זאת.

שרה מרום שלו: מאחר והוא בא משורות הרשויות ואני מכירה אותו עוד כשהיה ראש עירית יבנה, אני באמת מקווה שיעשה סדר ברשויות המקומיות.

שרה מרום שלו: כפי שאנחנו יודעים, ואני גם באה מרשות מקומית, יש הרבה דברים שצריך לתקן ברשויות המקומיות לטובת התושבים ולטובת המדינה כולה.

שרה מרום שלו: הראשונים שעומדים בפתח הם ראשי הרשויות המקומיות וחברי המועצה.

שרה מרום שלו: הגשתי הצעת חוק שיתנו הוצאות לחברי המועצה כדי שיהיו מעוניינים לבוא.

שרה מרום שלו: אצלנו בעירית רחובות יש 27 חברים באים לישיבה כמה חברי קואליציה שראש העיר ביקש אותם והשאר לא באים כי לא מתגמלים אותם.

שרה מרום שלו: אני מציעה לצמצם את המספר ולתגמל אותם כדי שאם הם נבחרים שיעשו משהו.

שרה מרום שלו: אני מקווה ששר הפנים הנוכחי, מאחר והוא מודע לעניין, יעשה את זה.

אופיר פינס-פז: תודה.

אופיר פינס-פז: חבר הכנסת מגלי והבה.

מגלי והבה: מכיוון שזו הופעה ראשונה של שר הפנים בוועדה אני רוצה להצטרף למברכים גם לך וגם למנכ"ל.

מגלי והבה: אין ספק שראינו מצגת עם יעדים מאד חשובים שבאים לשנות מציאות שכולנו הרגשנו שצריך לתקן ואני מקווה שתוכל לעמוד ביעדים שהצבת לעצמך לטובת אזרחי מדינת ישראל.

מגלי והבה: מה שמפריע לי הוא שאנחנו עדין נתקלים באותם בעיות שכל פעם אנחנו חושבים בכנסת שאנחנו מתגברים ומצליחים לפתור, חוזרים לאותו תסריט מהתחלה.

מגלי והבה: אני היום יכול לציין כמה רשויות שלא מצליחות לשלם משכורות.

מגלי והבה: אני מדבר על רשויות מקומיות ואני יכול למנות לך רשימה של חודשיים ושלושה.

מגלי והבה: אחרי שאמרנו שעשינו עבודה וטיפול יסודי בוועדת כספים ואחרי שגם כאן נעשתה עבודה יסודית, היום ישנם שבע או שמונה רשויות מקומיות, ואני לא מדבר על אלה שפרקו ושלחו הביתה, אני מדבר על רשויות שנעשו תכניות הבראה, עמדו בתכניות, באו למשרד הפנים, משרד הפנים שלח אותם לשפר עוד ולקבל את מה שמגיע להם, ובסופו של דבר אותן רשויות לא משלמות משכורות, זה מצב בלתי סביר.

מגלי והבה: אני מדבר על אבו סנאן, על עיר הכרמל.

אופיר פינס-פז: עיר הכרמל זה בור ללא תחתית.

מגלי והבה: אני יודע כמה כסף נכנס.

אופיר פינס-פז: אני לא מכיר רשות שבאחוזים מקבלת כל כך הרבה כסף כמו שהם קיבלו וכל הזמן הם בגירעון.

אופיר פינס-פז: גם בתקופה שלי הם קיבלו יחסית הרבה.

אופיר פינס-פז: נכנס ונכנס והם בור ללא תחתית.

מגלי והבה: יכול להיות.

מגלי והבה: אבל ניתקל שוב בתופעה שרשויות שלא משלמות משכורות.

אופיר פינס-פז: אין סיבה שבעיר הכרמל לא יקבלו משכורות.

קריאה: צריך לפרק את זה ולהשאיר אותם שני כפרים.

מאיר שטרית: לגבי עיר הכרמל יש ועדת בדיקה על תפקוד המועצה.

מאיר שטרית: הם לא עומדים בתכנית ההבראה ולכן הם לא יכולים לקבל את הכסף שיש להם בחשבון, הם קבלו למעלה ממאה מיליון ₪ מהתקופה בתכנית ההבראה, הם לא עומדים ביעדים שהיא קבעה, לא מבצעים את התיקונים, למרות שהתחייבו, לכן אלוהים לא יכול לשלם את הכסף בכל פעם שחסר.

מאיר שטרית: נחכה שוועדת הבדיקה תגיש את המסקנות, אם זה לא יתפקד יפזרו את המועצה.

מאיר שטרית: לא צריך לפרק את העיר צריך לנער אותה.

מגלי והבה: הלוואי והיו רק בעיות רק בניהול הערים וניהול הרשויות, יש בעיות גם במשרד הפנים ושם צריך לעשות בדק בית יסודי.

מגלי והבה: התכנית הזו למנות עוד חשב וחשב מלווה, תעשיית החשבים הזו...

מגלי והבה: באותם רשויות שמינו חשבים המצב יותר גרוע, אז מה הועילו חכמים?

מגלי והבה: מצד אחד זרקנו את ראשי הרשויות מינינו חשבים והם מנהלים את העניינים שלהם - - -

מאיר שטרית: איפה נהיה מצב יותר גרוע בגלל חשב?

מגלי והבה: לירקא יש חשב מלווה מלפני שנה וחצי.

אופיר פינס-פז: לפעמים חשב מלווה לא עוזר אבל לא הוא גורם להרעה.

מגלי והבה: אנחנו מדברים על טובת האזרחים כרגע לא על טובת ראשי הרשויות.

אריה בר: אתה מדבר פה על זה שחשב מלווה מונה להיות ראש מועצה וזה לא תקין.

מגלי והבה: במקביל ליעדים ולתכניות שאדוני שם לנו על השולחן צריך לראות עם הצוות של משרד הפנים כיצד ניתן לטפל באותן סוגיות.

מגלי והבה: לאתר את הבעיות האלה וללכת לפתרונות שנדע שטפלנו בסוגיה והיא מאחורינו, צריך להתקדם ולראות הלאה ולא כל חודש וכל חודשיים שכל העיסוק שלנו, גם כוועדת פנים וגם כנבחרי ציבור, יהיה איך לטפל באותן רשויות ויש על זה עוד ישיבה ועוד ישיבה.

מגלי והבה: אני רוצה להגיד שצריכה להיות ועדה שתבדוק את כל האיחודים שנעשו, האם האיחודים האלה הועילו, חסכו למערכת, שינו את המערכת, או ששוב סימנו וי.

מגלי והבה: יש הרבה פוליטיקאים ושרים ששמים יעדים ומסמנים וי, אני מכיר אותך לא כאחד שמסמן וי אלא גם בודק למה אנחנו רוצים להגיע .

מגלי והבה: אנחנו כעת בפגרה, ואני מניח שבפתח החזרה שלנו בכנסת, אם לא נטפל באותן רשויות שלא משלמים משכורות, אותן רשויות שהשלטון שלהן רקוב, אנחנו נהיה בבעיה.

אופיר פינס-פז: תודה.

אופיר פינס-פז: חברת הכנסת אסתרינה טרטמן בבקשה.

אסתרינה טרטמן: אדוני השר, אדוני היושב ראש, מנכ"ל השר, כשהשר התמנה לתפקיד שר הפנים משר השיכון ברכתי אישית ברמה האישית, שמחתי בשביל ידידנו השר שטרית.

אסתרינה טרטמן: הפעם אני רוצה לברך פעם שנייה על התכנים שהצגת כאן, שאין ספק שעם חלקם הגדול, כמעט כולם אני תמימת דעים ואני רק יכולה לחזק את ידכם ולאחל לכם להצליח להוציא את הדברים שהצגתם כאן מהכוח לפועל.

אסתרינה טרטמן: יש לי שאלה שאינה קשורה לדברים ולא עלתה בסקירה, בעקבות מכתבי לראש הממשלה בסוגיית פליטי דארפור, קיבלתי תשובה ממנו שהוא הטיל על שר הפנים הקודם לכנס ועדה לדון בסוגיית הפליטים ולהגיש המלצות.

אסתרינה טרטמן: בפנייתי חידדתי את הסוגיה כי גלוי וידוע שהעמדה שלי היא אמביוולנטית.

אסתרינה טרטמן: מצד אחד, כמו רבים במדינה, אני חרדה לגורל המדינה שלנו כמדינה יהודית, אני מודעת לסכנה הדמוגרפית.

אופיר פינס-פז: יהודית ודמוקרטית.

אסתרינה טרטמן: כמובן, זה מובן מאילו.

אסתרינה טרטמן: דברים שהם מובנים מאליהם לא צריך להדגיש, לצערי צריך לומר מדינה יהודית כדי להדגיש את זה.

אסתרינה טרטמן: ידועה החרדה שלי על מדינת ישראל, על הבעיה הדמוקרטית שמסתמנת פה ואלה נתונים עובדתיים, זה לא דבר שנתון לשיקול פוליטי כזה או אחר.

אסתרינה טרטמן: יחד עם זאת, כבת העם היהודי, שמכירה מעט את ההיסטוריה הכואבת שלנו, אנחנו בהחלט מגלים רגישות לסוגיה של פליטים.

אסתרינה טרטמן: במכתבי לראש הממשלה ביקשתי מצד אחד ביקשתי לבחון את האופציה איך אפשר לסייע בצעד הומאני לאותה אוכלוסיה, ומצד שני לבצע הגבלה מספרית מוגדרת, כי ידוע לכולנו שהמספרים הגדולים שמוצגים לציבור בישראל חלקם הכמעט מוחלט זה מסתננים, זה בכלל לא פליטים של שכירי חרב שלהם אנחנו מחויבים מבחינה הומאנית.

אסתרינה טרטמן: רציתי לדעת מה קורה עם זה היום.

אופיר פינס-פז: תודה.

אופיר פינס-פז: חבר הכנסת דוד אזולאי.

דוד אזולאי: אדוני היושב ראש, אדוני השר, אני קודם כל מצטרף לברכות לך ולמנכ"ל, שמענו סקירה מיוחדת ואני רוצה להגיד בכנות שאם תצליח ליישם 50% מהדברים שנאמרו היה שווה שאתה שר הפנים.

דוד אזולאי: מי שמכיר את המערכת ויודע - - -

אופיר פינס-פז: גם אם יעשה 30% נשמח מאד.

דוד אזולאי: זה אתגר לא קל ואני מקווה שיצליח.

דוד אזולאי: למשל מנהל האוכלוסין, זה הראי של משרד הפנים.

דוד אזולאי: לצערי הרב מי שנזקק לשירות הזה יודע, וגם אנחנו כחברי כנסת יודעים כמה אנחנו עושים שתדלנות שאנחנו לא צריכים לעשות אותה כדי שהם יקבלו שירות שמגיע להם בזכות ולא בחסד.

דוד אזולאי: הגיע הזמן שהביזיון הזה במשרד הפנים ייפסק.

דוד אזולאי: אחד הדברים שלא הוזכרו, מדובר על תכניות הבראה ואנחנו יודעים שיש הסכמי שכר וסביר להניח שהרשויות הם חלק מאותו הסכם שכר ויחסר כסף בקופה של הרשויות המקומיות וכדי ליישם את אותו הסכם שכר הם הולכים להיכנס לגירעון.

דוד אזולאי: אנחנו שוב חוזרים על אותה תכנית הבראה וחוזר חלילה.

דוד אזולאי: עושים תכנית הבראה יש חוקים, העלאת מיסים כמו הסכמי שכר והתוצאה היא שראשי הרשויות לא עומדים בתכנית ההבראה, אנחנו מזמנים אותם, ופה צריך לעצור אחת ולתמיד.

דוד אזולאי: כשיש תכנית הבראה לא יכול להיות שבאמצע תכנית ההבראה יידרש אותו ראש רשות לתוספת תקציב שאין לו אותה כי לא הוא יזם את זה אלא מישהו אחר.

2482: או קיצוץ תקציבי של השלטון המרכזי שדופק לך באמצע השנה.

2482: ..

דוד אזולאי: אדוני השר, אני מכיר אותך כאדם שלא אוהב בירוקרטיה, יש שתי נקודות ברשות המקומית שלדעתי זו בירוקרטיה מיותרת.

דוד אזולאי: האחת זה נושא הביקורת, יש מבקר של הרשות המקומית, יש ועדה לביקורת ברשות המקומית, יש את היחידה לביקורת במשרד הפנים ויש את מבקר המדינה.

אופיר פינס-פז: ובסוף הם עושים מה שהם רוצים.

דוד אזולאי: ובסוף הם עושים מה שהם רוצים ויש מחדלים.

דוד אזולאי: אני שואל בשביל מה כל כך הרבה גופים שיבקרו את הרשות המקומית.

דוד אזולאי: נחליט שגורם אחד יהיה בר סמכא, שהוא יבקר את אותם רשויות מקומיות.

דוד אזולאי: אותו דבר לגבי הנושא של ראיית חשבון חוץ מהגזבר שהוא בר סמכא, יש גם את רואה החשבון ויש את החשבות של המשרד שבודקת את נושא ההתחשבנות עם הרשויות המקומיות.

דוד אזולאי: לא שמעתי מהשר דבר מאד חשוב, חברי המועצה.

דוד אזולאי: חברי מועצה הם נבחרים, הם משרתי ציבור לא פחות מראש העיר, עם כל הכבוד.

דוד אזולאי: הייתי מצפה שחברי המועצה , גם הם, כי הם נבחרים, יקבלו סמכויות.

דוד אזולאי: אנחנו יודעים שלא פעם ולא פעם ראשי רשויות אינם מתחשבים ואינם מוכנים לשמוע את חברי המועצה, במיוחד אם הם באופוזיציה.

דוד אזולאי: הגיע הזמן שידעו אותם ראשי ערים שחברי מועצה הוא נבחר ואם הוא נבחר צריך לתת לו את כל הזכויות על מנת שיוכל לבקר.

אריה בר: הוא יושב ראש ועדת הביקורת.

דוד אזולאי: אתה עוד תלמד ותראה כמה ראשי רשויות לא משתפים פעולה עם אותו יושב ראש הוועדה לביקורת, למרות שהוא חבר מועצה ולמרות שהוא מהאופוזיציה.

אריה בר: זה תלוי בו ולא בראש העיר.

דוד אזולאי: אדוני השר, זה שנים שקיצצו את מענקי הפיתוח ברשויות המקומיות.

דוד אזולאי: אני חושב שמענקי הפיתוח זה אוויר לנשימה לא רק לרשות המקומית אלא גם לאותו אזרח שרוצה לראות בנייני ציבור, שרוצה לראות פיתוח בעיר שלו.

דוד אזולאי: לצערי הרב, כבר למעלה מארבע שנים שתקציבי הפיתוח הוקפאו.

אופיר פינס-פז: הם הוחזרו כשאולמרט היה שר אוצר, לזכותו ייאמר.

אסתרינה טרטמן: צריך לרשום את התאריך כשאומרים משהו לזכותו של אולמרט.

אסתרינה טרטמן: ..

אופיר פינס-פז: מה שמוכיח שאני תמיד ענייני.

אופיר פינס-פז: ..

דוד אזולאי: זה היה לתקופה קצרה ועכשיו הם שוב קוצצו.

דוד אזולאי: שני נושאים קצרים נוספים שאני רוצה לדבר עליהם, הראשון זה שירותי הדת המקומיים.

דוד אזולאי: הנוסחה לשירותי הדת היום היא 60% ו- 40% כאשר בכל משרדי הממשלה הנוסחה היא 75%, 25%.

דוד אזולאי: הגשתי הצעת חוק בעניין הזה שהייתה בוועדת שרים ואני יודע שאתה, למרות שהיית במשרד הפנים, תמכת ברעיון הזה, אני מקווה שנוכל לקדם את זה כי זה אחד העוולות לשירותי הדת היהודיים כאשר שירותי הדת נזקקים לחסדיו של ראש הרשות, ברצותו נותן וברצותו לא נותן.

דוד אזולאי: דבר אחרון, ישנן חברות גביה הפועלות ברשויות המקומיות ואותן חברות גבייה מוכנות, כדי לסייע לרשויות המקומיות, לתת על חשבון הגבייה העתידית מקדמות.

דוד אזולאי: המנכ"ל הקודם הפסיק את הנוהל הזה ובצדק כי זה לא היה רשום בשום מקום.

דוד אזולאי: קבלו וזהו.

דוד אזולאי: נעשה מעשה, מה שנקרא סור מרע אבל אפשר לקחת את הכסף של אותן מקדמות ולעגן אותם בספר התקציב של הרשות המקומית וכך נוכל לעזור במעט לאותן רשויות מקומיות בתנאי שהכסף הזה גם מבוקר גם רשום בספרים וניתן לבדוק את הנעשה ולא כפי שהיה עד היום שכל אחד עשה כעולה על רוחו.

אופיר פינס-פז: תודה רבה.

אופיר פינס-פז: רון נחמן ראש עיריית אריאל.

2482: אדוני היושב ראש, אדוני השר, קודם כל ברכות שסוף סוף יהיה שר הפנים שהיה ראש רשות מקומית שזו מהפכה שלטונית.

2482: גם ראש הממשלה היה ראש העיר הכי מסובכת ולכן קל לנו יותר להסביר את הדברים.

2482: אני רוצה לגעת בפרזנטציה שהשר נתן, אני מצטרף לכל מילה שאמר חבר הכנסת דוד אזולאי בנושאים הללו, ואהיה עד לדיונים בוועדה בהמשך.

2482: לגבי המבנה, דברת על המחוזות, היה פעם מחוז יהודה ושומרון הוא בוטל מרוב הצמצומים ושמו אותו כחלק ממחוז ירושלים, אי אפשר לעבוד ככה.

2482: החוק שונה, הכול שונה, אנחנו מבקשים להחזיר את המצב לקדמותו, זה עניין של מספר תקנים.

אופיר פינס-פז: אין סיכוי, הלאה, הנושא הבא.

2482: אתה לא יכול לדרוש ממני לקיים חוק כראש עיר כשאתה לא מאפשר לי את הבסיס הסטטוטורי.

2482: הדבר הזה פסול, ההחלטה שהייתה לעשות את זה הייתה לך היושב ראש כשר הפנים, שצמצמת כי אפשר לפגוע ביהודה ושומרון בכל מקום, גם בזה.

2482: אתה לא פוגע בי, אתה פוגע במעמד המשפטי חוקי.

2482: דבר שני, ממשל זמין יש לי הכבוד לשבת בוועדה הממלכתית לחברת המידע, בנושא של תעודות זהות אני מקווה שתגמרו את הסיפור של המכרז, בערך בעשרים רשויות אנחנו מנסים לעשות את התעודה החכמה, זה לא הולך כי הנושא המשפטי עוד לא נגמר .

2482: לקחנו לפיילוט שיש באריאל מול איציק קול מהממשל הזמין, את ראשון לציון ועוד עשרים רשויות, אנחנו מחכים כל יום שתגמרו עם הדבר הזה, תנו את תעודת הזהות, גם אם לא תהיה ביומטרית אבל תנו לקדם את זה.

2482: חוק העיריות, יושב כאן מנכ"ל השלטון המקומי, ידידי בני כשריאל , הופעת בפנינו ואמרת שלא תיתן לקדם את חוק העיריות אלא אם כן זה יהיה בהתאם לתפיסה ולעבודה המשותפת.

2482: אני מבקש שיהיו דיונים משותפים ולא תיקבע אכיפה בלי להתייעץ אתנו ובלי לשמוע אותנו היטב.

2482: חוק הבניה, בעיקר עכשיו בעקבות דוח דליה ששון על נושא המאחזים ביהודה ושומרון, חוק הבניה לא חל ביו"ש.

2482: יש את החוק הירדני ואין אצלנו את כל התיקונים שאתה עושה.

2482: גם את טופס 4 שעשו, גם אותו סרסו ועיוותו.

2482: אנחנו בקשר עם מייק בלאס ממשרד המשפטים.

2482: אני מבקש שהדברים שנוגעים לחוקי הבניה, גם הנושא של חריגות או הגבלות, אתם חייבים לקחת את כל נושא הבניה בראיה רחבה, מה קורה בעוד כמה אזורים חוץ מאשר בתל אביב, ואנחנו נעזור לכם.

2482: בנושא צמצום חברי המועצה אנחנו אתך, מענקי איזון, אני חוזר על מה שאמר חבר הכנסת אזולאי.

2482: גמרנו שלוש שנים של הבראה, לא שהיינו חולים, עשו אותנו חולים, השלטון המרכזי.

2482: אחרי שעשה אותי חולה הוא רוצה להבריא אותי.

2482: עמדנו בזה, פיטרנו, השלטון המרכזי לא פיטר מה שהשלטון המקומי פיטר.

2482: באמצע השנה, גמרנו את שלוש השנים, קיבלנו תקציב מאוזן, מפילים אותנו על הקרשים פעם שנייה.

2482: עכשיו תגיד לי מה תעשה?

2482: תפטר את ראש העיר ערד פעם שנייה?

2482: תפטר ראש עיר אחר?

2482: זה לא הולך, אלה דברים שהם לא בסדר.

2482: לגבי מענקי האיזון, אתה מטפל בזה, אבל גם הקיצוץ פלט- עלינו, הקיצוץ במשרד הרווחה- עלינו, הקיצוץ במשרד הדתות- עלינו, הקיצוץ במשרד הפנים- עלינו, הקיצוץ במשרד התעשייה- עלינו.

2482: במשפך הזה נכנס הכול, והקיצוץ פלט דופק אותנו עמוק מאד.

2482: רשויות איתנות, לא סתם התייחסתי לזה, אני מבקש בהגדרה, לא רק את העצמאיות, אתה מגדיל את הפער.

2482: אני מדבר על אלה שעמדו בדרישות משרד הפנים והם מאוזנות ומתנהלות כמו שצריך, מגיע להם פרס.

2482: יש יותר מ- 40 רשויות.

2482: אני לא שם כי עכשיו גמרתי שלוש שנים של הבראה.

2482: מה התמריץ של ראש עיר לעשות הבראה ולהיות מאוזן?

2482: אני אומר שמי שסיים ועומד בכל הדרישות הללו חייב להיות באותה קטגוריה.

2482: אתה לא יכול לפגוע בהם פעם שנייה.

2482: אתה פוגע כל הזמן בחלשות שעושות את כל המאמצים.

2482: קל להיות ראש עיר שיש לו את כל הכספים וההכנסות יותר קשה לעמוד במצב הפוך כשאין לך את כל הדברים האלה, ופה אתם צריכים לתת את העידוד.

2482: חקיקה ביו"ש, אני בא בין השאר כנציג יהודה ושומרון, איתן ברושי, שעכשיו מגיע בתפקידו כעוזר שר הביטחון ישב אצלנו שבוע שעבר ואמר שלא ראה דבר כזה בכל שנותיו כראש מועצה אזורית.

2482: מצד אחד דורשים מאתנו לעמוד על פי דרישות החוק ולפעול על פיו, מצד שני שר הביטחון לא נותן אישור, ועדת התכנון לא מתכנסת, מקבלים הוראות פוליטיות, אנחנו עומדים במצב שאנחנו לא יכולים לתת היתר.

מאיר שטרית: זה בסמכות שר הביטחון.

2482: אל תזרוק אותי לשר הביטחון אני בכנסת, אני יודע מה להגיד לשר הביטחון ואני יודע גם מה להגיד לשר הפנים ולשר האוצר.

2482: אבל אני דורש מהוועדה הזו, ברשותו של כבוד השר לשעבר אופיר פינס, אתה מייצג היום בוועדה את הכול.

2482: אני מבקש שתקרא לישיבה עם כל השרים האלה, גם הביטחון גם הפנים גם האוצר שהם ישבו פה כמו שר הפנים ונעשה דיון משותף.

אופיר פינס-פז: באותה ישיבה?

2482: אי אפשר למנוע את התשתית החוקית מראש רשות ומרשות ביהודה ושומרון.

2482: אי אפשר להמשיך את המצב הזה, אני ל היום בהתנהלות עם משרד המשפטים בעניין הזה, שישנו שינויי חקיקה.

אופיר פינס-פז: אתה לא חושב שאולי מישהו מנסה להעביר לך מסר שאתה מסרב לקלוט, שיש כאן בעיה ביהודה ושומרון.

2482: מדינה פלשתינית זה חלום באספמיה.

2482: לעולם לא תהיה.

אופיר פינס-פז: תודה רבה, בני כשריאל, ראש העיר במעלה אדומים.

בני כשריאל: כבוד היושב ראש, השר, המנכ"ל, אני רוצה לברך את השר והמנכ"ל, זו רוח רעננה במשרד עם ניסיון רב גם לשר וגם למנכ"ל שאני מקווה מאד שהנושאים שהעלה השר אכן ימולאו.

בני כשריאל: אני רוצה לומר שאני קצת סקפטי כי בתוך שנה קשה להעביר את הדברים האלה.

בני כשריאל: הנושא של צמצום חברי מועצת העיר והעלאת אחוז החסימה מופיע בחוק הרשויות המקומיות שמרכז השלטון המקומי הגיש ואנחנו מקווים שהנושא הזה יקודם עוד בתקופת כהונתך, כי זה דבר חשוב מאד.

אופיר פינס-פז: אתם מעדיפים שלא יהיו בכלל חברי מועצה.

בני כשריאל: אני מבין שהשאלה נשאלה ברצינות כך שאני אענה עליה ברצינות הראויה, אנחנו רוצים חברי מועצה אבל אנחנו לא רוצים עשר סיעות שלכל אחת חבר מועצה.

בני כשריאל: אנחנו בעד לתת גם לחברי המועצה תפקידים וסמכויות.

אופיר פינס-פז: כל הסיעות מכשילות את העלאת אחוז החסימה.

בני כשריאל: אנחנו בעד לתת סמכויות גם לחברי המועצה ולתת להם גם שכר אלא שמאחר וראש העיר והגזבר אחראים באופן ישיר על כל תקנה וחוזה והם נעמדים למשפט ולא חברי המועצה, אז נא להתייחס לנושא הזה.

בני כשריאל: אי אפשר לתת סמכויות לחברי מועצה ולא להטיל עליהם גם אחריות ראויה.

בני כשריאל: בסופו של דבר מי שיעמוד לדין זה ראש העיר וגזבר העירייה וגם בחיוב האישי זה על ראש העיר ולא על שום חבר מועצה.

אופיר פינס-פז: זה לא נכון.

אופיר פינס-פז: כל חבר מועצה שיושב מתוקף תפקידו בוועדה שמאשרת בניגוד לחוק ויוצרת התחייבות לעירייה חשוף לתביעה.

בני כשריאל: אני לא רוצה להיכנס לזה, בינתיים החיוב האישי היה רק על ראשי הרשויות.

קריאה: לאף חבר מועצה אין סמכות לחתום בשם המועצה.

קריאה: היחידים שיש להם סמכות זה ראש העיר המועצה והגזבר.

אופיר פינס-פז: אמרה הוועדה בצדק שחיוב אישי במשרד הפנים מכוונת לגורם האחראי אבל יכולה גם לתבוע חבר מועצה כנושא באחריות.

בני כשריאל: עד היום חברי מועצה לא נתבעו ולא חויבו, חויבו ראשי רשויות וגזברים.

אופיר פינס-פז: אתה מכיר את מעלה אדומים, זה לא כל המדינה.

בני כשריאל: לא אחזור על דבריו של רון ידידי, אני מסכים עם כל מילה.

בני כשריאל: בנושא של חוק הרשויות המקומיות אנחנו מאד מבקשים לקדם את הנושא הזה כמה שיותר מהר, לשבת אתנו.

בני כשריאל: יש לנו את הרצון לעשות את זה ואת ההסכמה יחד עם השר בעניין שרשויות מסודרות יקודמו ויתוגמלו ורשויות לא מסודרות יענשו ויהיו עליהם סנקציות.

בני כשריאל: הנושא הבא, אני מבקש מהשר לראות את הרשויות המקומיות במובן הרחב של המילה ולא רק במובן של הבקרה והביקורת.

בני כשריאל: יש לנו בעיות גדולות מאד עם משרד האוצר ועם משרדים אחרים בממשלה.

בני כשריאל: לא ייתכן שמקצצים אותנו ומעלים שכר ביולי אוגוסט וכשאנחנו נדרשים להגיש תקציב מסודר וסגור בדצמבר אשתקד, ואז לבוא ולקצץ אותנו או להעלות את השכר ביולי אוגוסט לאחר מכן.

בני כשריאל: זה גורם לנו לגירעונות, זה פוגע בנו בעבודה השוטפת, לא ייתכן שיהיה הדבר הזה.

בני כשריאל: דבר נוסף, רשויות מקומיות מנסות כמה שיותר להוריד את תלותן במענק האיזון של משרד הפנים והם עושים את זה על ידי מיזמים שהם מקימים באזור תעייה מסחריים וכדומה.

בני כשריאל: אדוני השר הבירוקרטיה היא בלתי אפשרית, היא פוגעת ברשויות המקומיות בכך שהיזמים פשוט נעלמים כאשר הם רואים את אורך הזמן שמנהל מקרקעי ישראל, עד שהוא מוציא קרקע ליזם או למכרז.

בני כשריאל: אלה דברים שהשר צריך לעשות.

בני כשריאל: דבר אחרון, גם בנושא של הרשויות המקומיות שמחויבות לשלם את הכסף כמו למועצות דתיות 60-40 וכמקצצים להם בתקציב ועדין אנחנו נשארים ב- 60-40 כשתקציבי מועצות דתיות הן תקציבים קשיחים.

בני כשריאל: יש למשל שני רבנים, עם שני רבנים אי אפשר לקצץ צריך להמשיך.

בני כשריאל: יש משגיחי כשרות, אי אפשר לקצץ במשגיחי כשרות כי אז נפגע בנושא של בדיקת הכשרות צריכים לשנות את אחוז ההשתתפות, להוריד את אחזו ההשתתפות של הרשויות המקומיות מ 60% ל- 30% כמו משרד הרווחה, יותר נכון 75% ו- 25% כמו במשרד הקליטה ובמשרדים אחרים.

אופיר פינס-פז: תודה.

אופיר פינס-פז: חנניה ויינברגר, חברי מועצות מקומיות.

חנניה ויינברגר: אני מצטרף למברכים ואני מקווה שהברכות האלה ילוו אתכם לא רק בכניסתכם לתפקיד אלא בעיקר גם שתסיימו את תפקידכם.

חנניה ויינברגר: אני גם רוצה להביע תודה והוקרה ליושב ראש הוועדה שהן בהיותו שר הפנים והן בתפקידו פה מגלה פתיחות רבה והשתתף בכנסים הארציים של חברי מועצה ומכאן אני מגיע שגם אנחנו חייבים להיות שותפים לחוק העיריות בדיונים שיהיו שלא רק ראשי רשויות ילוו את החוק אלא גם אנחנו נבחרנו על פי אותו חוק באותו זמן בהתאם לסמכויות שניתנות.

חנניה ויינברגר: ישנה טעות בקשר לאחוז החסימה של חברי מועצה, זה לא רק 0.7 כי אם ניקח את מועצת העיר הכי גדולה, תל-אביב ירושלים, פירוש הדבר שאותו נציג נבחר בזכות 4%, 5% לא כמו חבר כנסת שנבחר על 0.8%.

חנניה ויינברגר: אתה בוחר 31 חברי מועצה, כל אחד מקבל לפחות 3.5%, 4%, אחרת הוא לא יכול להיבחר.

חנניה ויינברגר: אם תלך למועצות יותר קטנות שהם בין 10 ל- 20 , פירוש הדבר שכל חבר מועצה ובעיקר רשימות עצמאיות, וזה התא הדמוקרטי הראשוני בחברה הישראלית, עוד לפני הכנסת, שמנו זה המעגל לחברי הכנסת, הוא חייב להביא 4%, 5% ועד 10% כדי להיבחר במקום, אחרת הוא לא ייבחר.

מאיר שטרית: התוצאות מראות שהמספרים הרבה יותר נמוכים.

חנניה ויינברגר: כי אחוז ההצבעה הוא נמוך, אדרבה, הצעתי לא פעם להצמיד את הבחירות למועד הבחירות לכנסת והן לעיריות כמו שהיה בעבר.

חנניה ויינברגר: החברה בישראל מספיק מבינה שרוצים את המפלגה הזו בשלטון ואם זה בחירות איריות אז בוחרים ראש ממשלה ובוחרים ראש רשות מקומית.

חנניה ויינברגר: דבר נוסף בקשר לחברי מועצה, חברי מועצה היום משוללים כל זכויות כספיות מה שהיה פעם מול לדמי ישיבות השר נאמן, בהיותו שר האוצר ביטל את זה במסגרת חוק ההסדרים, לכן אני מברך את היושב ראש שתמך בעניין הזה.

עימאד שחאדה: אני לא חבר מועצה אלא אזרח מעיר הכרמל מהוועד לפירוק האיחוד.

עימאד שחאדה: אנחנו מצטרפים לברכות של חברי הכנסת וחברי הוועדה לשר, אנחנו שמחים שמגיע השר למשרד הפנים שמתחשב באוכלוסיות החלשות בחברה.

עימאד שחאדה: אם נחזור אחורה לעניין של איחוד רשויות זו תכנית שהתחילה עם 150 ישובים בזמן פורז ונגמרה עם 11 ישובים שאיחדו אותם, מתוכם שני ישובים דרוזים בהתחלה היה איחוד של גאיה גמזי שירד מהפרק כי היו חברי מרכז בליכוד שדחפו את העניין הזה והוא ירד מהפרק, מה שנשאר הוא איחוד רשויות בעוספייה ודליית אל כרמל ושאר האיחודים שנעשו במגזר הערבי והלא ערבי.

עימאד שחאדה: האיחודים שבחנו אותם בוועדת הפנים לפני כמה חודשים בנוכחות החברים פה, הגיעו למסקנה שהאיחודים שנעשו במגזר היהודי אכן הצליחו, האיחודים שנעשו במגזר הלא יהודי לא הצליחו.

עימאד שחאדה: לכן שלוש שנים אחרי האיחוד הזה, שנכפה על התושבים, לא שאלו אותם אם באמת הם רוצים לחיות בעיר ולא בכפר, היום, שלשו שנים וחצי אחרי האיחוד 87% מכלל האוכלוסייה לא רוצה את האיחוד.

קריאה: מה זה קשור למנטאליות?

עימאד שחאדה: זה קשור אנשים רוצים לחיות בכפר וזכותם לחיות בכפר אם זה מה שהם רוצים.

עימאד שחאדה: המדינה חשבה שזה יועיל למדינה, הקיצוץ הזה של רשויות מקומיות, שלוש וחצי שנים אחרי אנחנו מודעים שזה לא מועיל לשום דבר ואנחנו חוזרים אחורה.

עודד פלר: אני רוצה לברך את אדוני השר בשם האגודה לזכויות האזרח, לצערנו משרד הפנים ממלא ידינו בעבודה בכל מיני דברים הקשורים לתכנון ובניה מנהל אוכלוסין, אנחנו כמובן נשמח להיפגש עם השר ולהציג בפניו דברים שקשורים בעבודתנו הקשורים לתחום הבניה דברים שקשורים למנהל אוכלוסין.

עודד פלר: אני רוצה להתייחס רק לנקודה אחת, כשיושב ראש הוועדה כיהן כשר הפנים הוא מינה לראשונה בתולדות מדינת ישראל ועדה לבחינת מדיניות ההגירה.

עודד פלר: זה עניין שמשרד הפנים לא עסק בו במשך כל שנות קיומו, הוועדה הזו הוקמה, הגישה המלצות ביניים, התפרקה ומאז לא חזרו לדון בעניינים האלה במשרד הפנים.

עודד פלר: אדוני השר דיבר על הצורך לגרש עובדים זרים ועל השפעה של עובדים זרים על הכלכלה הישראלית ועל שוק העבודה הישראלי, הדברים האלה הן אמירות שנשמעות במשרד הפנים במשך שנים ארוכות אבל הן לא נבחנות באמת בהיבטים שקשורים להגירה.

עודד פלר: ישראל מצד אחד טוענת שהגירת עבודה פוגעת בכלכלה הישראלית ומצד שני ממשיכה ומביאה עוד ועוד עובדים.

עודד פלר: אדוני דיבר על תופעת הסחר בבני אדם אבל המשרד שאדוני עומד בראשו, מתעקש פעם אחר פעם, יום אחרי יום, בבתי המשפט לגרש מכאן עובדים זרים שנמצאים בישראל תקופות מאד קצרות ולהביא תחתיהן אנשים אחרים שישלמו שוב דמי תיווך.

עודד פלר: אלה תופעות אבסורדיות ולכן אני שב וממיץ לאדוני לשוב ולבחון את סוגיות ההגירה לפני שמגרשים מכאן אנשים.

אופיר פינס-פז: תודה, יעקב אגמון, מנכ"ל השלטון המקומי.

יעקב אגמון: בדרכי לכאן עדי ביקש להתנצל על כך שהוא לא מגיע, הוא ביקש לברך את השר ואת המנכ"ל במיוחד על האווירה הטובה שהשרית מאז נכנסת.

יעקב אגמון: יש לי חמישה נושאים להעלות, בנושא החיוב האישי, אני לא ידוע אם השר מודע לא רק לעובדה שראשי הרשויות הם היחידים שמודעים אלא לעבודה שגם כאשר לא נגרם נזק על ידי פעולה כל שהיא ברשות הוא צפוי לתביעה בחיוב אישי.

יעקב אגמון: בנושא הזה נעשית פעולה מנהלית כלשהי טובה או לא טובה, לא מתקבל עלי שגם כשלא נגרם נזק לרשות, גם אז הוא יהיה צפוי לקנס.

יעקב אגמון: אנחנו מבקשים שהשר יבחן את כל הסוגיה הזו.

קריאה: הוא עשה דבר לא חוקי

יעקב אגמון: לדבר לא חוקי יש פתרונות, כרגע נתבעים ראשי רשויות גם בנושאים שלא נגרם בהם נזק כספי לרשות.

מאיר שטרית: אתה יכול לתת דוגמא.

יעקב אגמון: למשל קיבל עובד ללא מכרז, זה לא תקין ואין על זה מחלוקת אבל לא נגרם נזק לרשות.

מאיר שטרית: בטח שנגרם.

יעקב אגמון: מדברים על נזק כספי.

יעקב אגמון: אנחנו מדברים על פעולות מנהליות שכאשר לא נגרם נזק החוק מתיר ולא מתקבל על הדעת שפעולות שנעשות בתום לב על ידי ראשי רשויות או הפקידות, הדבר הזה יהיה בחזקת קיבל אדם קנס כספי.

מאיר שטרית: אתה יכול להגיד כמה תביעות אישיות בסך הכול הוגשו נגד ראשי רשויות במשך חמש השנים האחרונות?

יעקב אגמון: בודדות, אבל עצם העיסוק בתלונות הרבות יוצר תמונה של חרדה וחשש מעבר להרתעה.

מאיר שטרית: זה מרתיע ראשי ערים מלעשות שטויות.

יעקב אגמון: בנושא איחוד רשויות, הוקמה ועדת אפרתי, מרכז השלטון המקומי הכין עבודה מקיפה קיבל חוות דעת מכל ראשי רשויות, אנחנו חושבים שאנחנו יכולים להצביע על מקרה עבר מהם התנאים ההכרחיים לאיחוד רשויות, אנחנו נבקש להעביר אותם לשר למנכ"ל וליושב ראש הוועדה.

יעקב אגמון: בנושא ארנונה, אני יודע שכבוד השר והמנכ"ל אמרו לי שהם מתנגדים רק לטענה שהכסף הזה הוא כסף תוספי.

יעקב אגמון: כבר בחוק ההסדרים הזה, במסגרת המשרד לאיכות הסביבה, מקרן שעוד לא קבלו ממנה שקל, כבר הממשלה לקחה 30 מיליון ₪.

יעקב אגמון: כסף מהרשויות המקומיות שנועד כדי לעודד מחזור לנושאים של איכות הסביבה, והקטינה על בסיס התקציב, זה מה שיקרה מהר מאד גם אם יגידו לך שלא זו הכוונה.

יעקב אגמון: בנושא מס מעסיקים, יש הצעה ברוכה בחוק הזה, אבל אני מקווה שכבוד השר והמנכ"ל יודעים, שאומרים לנו זה ישלם לכם את הסכמי שכר, זה ישלם לכם את הפיגור בארנונה, סופרים לנו את זה כבר שלוש פעמים.

יעקב אגמון: אני מבקש שהמשרד יהיה ער כמונו לפחות, שלא יגידו לנו שזה נותן תשובה לכל החולאים.

יעקב אגמון: אני אסתפק בהערות האלה.

אופיר פינס-פז: תודה.

אופיר פינס-פז: אדוני השר, אני ארצה לומר גם את דברי בהקשר לדיון הזה.

אופיר פינס-פז: אני לא מקבל את המדיניות של משרד הפנים, ואני מקווה שתשנה אותה, בכל הנוגע להטלת כל העומס והנטל על הרשויות החלשות.

אופיר פינס-פז: רשות היא רשות חלשה בגלל שתי סיבות, האחת מנהיגות, כושר המנהיגות של נבחרי היישוב, שזה דבר שצריך לטפל בו ודבר השני הוא תנאים האובייקטיבים, המצב הסוציו-אקונומי, המצב התשתיתי, היכולת לגייס הכנסות עצמיות ועוד דברים אחרים.

אופיר פינס-פז: לא כל כישלון ברמה המוניציפאלית המקומית, ראש מועצה הוא אשם או החברים אשמים וישר מדיחים.

אופיר פינס-פז: גם אני הדחתי ראשי רשויות אבל עשיתי בדחילו ורחימו לאחר שבדקתי מכל הכיוונים והכרחתי את כל עובדי משרד הפנים ולאחר שקבעתי שתשלום לעובדים ולפנסיות זה לפני הכול, לפני כל ספק אחר, אלה בחוזר מנכ"ל משרד הפנים.

אופיר פינס-פז: אני לא אומר שאי אפשר לפזר, צריך לפזר ויש מקומות שחייבים לפזר, אבל זה לא רק הם אשמים וכולנו נהדרים ונפלאים.

אופיר פינס-פז: בחלק גדול מהרשויות עם מצב סוציו-אקונומי נמוך אין אזור תעשיה אחד, אין מקורות הכנסה, אחריות של מי זה?

אופיר פינס-פז: לא של מדינה?

אופיר פינס-פז: אני אומר את זה בכוונה על רקע הדברים האלה.

אופיר פינס-פז: דבר שני, לגבי חברי מועצה, אני בהחלט תומך בצמצום מספר חברי המועצה, אני תומך בהעלאת אחוז החסימה כדי ליצור סיעות גדולות יותר, סיעות היחיד ברשות המקומית זה פשוט אסון, מכת מדינה וזו תוצאה קודם כל של החלשות המפלגות הגדולות, החלשות הליכוד והעבודה.

אופיר פינס-פז: אבל אני אומר שאני גם תומך בריש גלי, לאחר שנצמצם, שמי שחבר מועצה יקבל גמול.

אופיר פינס-פז: להיות חבר מועצה זה לא חלטורה.

אופיר פינס-פז: אני גם בעד שיהיה ראש אופוזיציה גם בשלטון המקומי, כמו שיש ראש אופוזיציה בכנסת לפי חוק.

בני כשריאל: יש.

בני כשריאל: יו"ר ועדת ביקורת.

אופיר פינס-פז: זה חשוב אבל לא אותו דבר.

אופיר פינס-פז: אני בעד שיהיה ראש אופוזיציה ברשות המקומית.

בני כשריאל: הם חייבים להיות בחברות הכלכליות בדירקטריונים, הם חייבים להיות בכל הוועדות.

אופיר פינס-פז: דבר שלישי אני מתנגד למדיניות איחוד הרשויות הקיימת.

אופיר פינס-פז: איחדתי בתקופתי רק שתי רשויות, פורז הלך לאיחוד רשויות סיטוני והתוצאות היו קטסטרופאליות, צריך סיבה לאחד, איחוד רשויות בעיני זה כשעושים אחד ועוד אחד ויוצא שלוש, אז יש טעם.

אופיר פינס-פז: אם אתה לוקח שתי רשויות ואתה יודע בתכנון מראש שהאיחוד שלהם מביא לתוצאה אופטימאלית מבחינת התושבים בכל הקשור לשירותים וכדומה אז טוב, אבל אם זה יוצא אחד וחצי או במקרה הטוב שתיים, לא עשית כלום.

אופיר פינס-פז: רוב האיחודים לא הצליחו לצערי כתוצאה מכך שלא היה תכנון מראש.

אופיר פינס-פז: העבודה שהקימו את ועדת אפרתי זה דבר מבורך כי היא אמורה לתכנן ולא לקום יום אחד בבוקר, כמו ששר פנים קם בבוקר ומחליט שהוא מאחד 40 רשויות, כי ככה כיף לו, ואחר כך צריך לעבוד שנים כדי שהאיחוד יצליח.

אופיר פינס-פז: כדי להציל את האיחודים, כשהייתי שר פנים נאלצתי לעשות תקנות מיוחדות כדי להציל אותם, חלק מהדברים לא הצליחו במיוחד במגזר הערבי והדרוזי.

אופיר פינס-פז: אני מבקש ממך, בוועדת אפשרתי אין אך נציג ערבי וזו שערורייה.

אופיר פינס-פז: המלצתי לשר הפנים הקודם רוני בר און שלא הסכים לקבל את המלצה של הוועדה, היא ל הייתה רק המלצה שלי, כל חברי הוועדה חשבו שזה לא נכון.

אופיר פינס-פז: אני פונה אליך כשר פנים, תצרף חבר או חברה ערבי.

אופיר פינס-פז: לגבי העובדים הזרים, אמרתי את דברי, ממשלת אולמרט הגדילה את מספר העובדים הזרים במדינת ישראל לאחר שנים של מאמצים שהיית שותף להם, לצמצום מספר העובדים הזרים.

אופיר פינס-פז: יש שיטפון, חזרנו למספרים הגדולים, חזרנו למאכרים למתווכים למתעשרים ויש כאן ראש ממשלה שאוהב את התופעה הזו.

אופיר פינס-פז: אני יודע את זה גם כשהיה שר תמ"ת, לא היה שר שנדנד לי בנושא העובדים הזרים כשר הפנים, יותר משר התמ"ת לשעבר, היום ראש הממשלה.

אופיר פינס-פז: מעולם לא היה שר עם בקשות פניות ורצונות כשלו והעבודה שהיום יש עליה גדולה במספרי העובדים הזרים בישראל זה לא במקרה, זו דעתי.

אופיר פינס-פז: לגבי נושא המצילים, יש היום סכסוך עבודה בין המצילים לבין הרשויות המקומיות, למה לא דברת על זה?

אופיר פינס-פז: חשבתי שזה יהיה אחד מחמשת הנושאים שלך, בכל זאת אנשים מתים.

אופיר פינס-פז: אנחנו נמצאים בסכסוך עבודה שהתוצאות שלו הם חיי אדם וחיי אדם זה קדוש וזה לפני הכול.

אופיר פינס-פז: הסכסוך הזה הוא סכסוך מתמשך שחייבים לסיים אותו ולי אין את הסמכות אבל התחום אצלך ואני חושב שאתה צריך לדרוש מהמרכז לשלטון מקומי וראשי הרשויות הרלוונטיים ומוועדי המצילים, לסיים את סכסוך העבודה הזה.

אופיר פינס-פז: אני מתחייב לחזור ולדון בתקנות שר הפנים שנמצאות על שולחננו לאחר שקיבלנו הבהרות ממשרד המשפטים לגבי דברים שקשורים בהסדרי עבודה, לא ידענו אם זה מותר לוועדה לחוקק את זה, קיבלנו הבהרות ממשרד הפנים שחלק מותר וחלק לא, אנחנו נחדש את דיוני הוועדה בהקדם האפשרי אבל זה לא קשור להסכם העבודה.

אופיר פינס-פז: הרי הוועדה לא תתעסק בהסכם עבודה, לא נחוקק הסכם עבודה, את הסכם העבודה כשאנחנו באמצע שנת הרחצה, אז אני מבקש קודם כל מהמצילים לא לעשות שביתות.

אופיר פינס-פז: הם מבינים שבעוד ארבעה שבועות הם לא יהיו רלוונטיים אז הם עושים את העיצומים עכשיו, מצד שני אתם אומרים בוא נחזיק מעמד עוד ארבעה שבועות כדי שלא יהיו רלוונטיים, חברים, יש פה ציבור מתרחצים, זה עולה בחיי אדם, מה קורה לכם?

אופיר פינס-פז: אני מבקש שאתם לא תעשו שביתות ואתם לא תמשכו זמן.

אופיר פינס-פז: מצידי מצילים לא יכולים להרוויח 19 ₪ לשעה.

אופיר פינס-פז: דור ב' מקבל 19 ₪ לשעה.

יעקב אגמון: זה לא נכון.

אופיר פינס-פז: אם אגמון אומר שזה לא נכון אני מקבל את זה, אני לא רוצה לפתוח את זה פה.

אופיר פינס-פז: לגבי הפליטים, חברת הכנסת טרטמן אמרה דבר נכון, הנושא אצלך ולא אצל שום שר אחר, יכול השר דיכטר לעזור או שר הביטחון אבל בסוף שר הפנים הוא האחראי.

אופיר פינס-פז: הוועדה הציעה את הצעתה על דעת כל חברי הוועדה, אנשי משרד הפנים היו שותפים לעריכה של החקיקה הזו וגם אנשי משרד המשפטים, אנחנו רוצים להביא את הצעת החוק הזו לאחר חזרת הכנסת מהפגרה, היינו שמחים אם היית בוחן אותה והיית נותן לה את ברכתך, אנחנו מנסים לייצר מציאות שתוכל לאפשר לך לעבוד בצורה יותר מוסדרת, כולל בדברים הקטנים.

אופיר פינס-פז: שר הפנים הקודם רצה לרשות שעוסקת בענייניה בוועדה, אין לה אפילו כוח אדם מבחינת יכולת לעשות את העבודה אבל אתה גם לא יכול לתת לה כי על פי מה תיתן לה, זה לא מעוגן חוק זה לא מסודר, אפילו הדברים הטכניים בעייתיים שלא לדבר על הדברים המהותיים.

אופיר פינס-פז: ניסינו לייצר תשתית חוקית עבור מדינת ישראל אני מקווה שתקבלו את זה ותראו בזה דבר חשוב.

אופיר פינס-פז: לגבי שירותי הדת, אני לא יכול לקבל את ההערות שעלו כאן, אני חושב ההפך לגמרי אני חושב שצריך לבטל את המועצות הדתיות, להקים מחלקות לשירותי דת ברשויות המקומיות, אני אומר לכם, וחבר הכנסת אזולאי יודע את זה כי הוא אדם הגון ישר ומקצועי, מחלקות שירותי דת בשלטון המקומי יהיו שירותי דת, אני לא אומר את זה כאדם שלא רוצה שיהיו שירותי דת, יהיו גם יהיו אבל מסודר ובלי חלטורות.

אופיר פינס-פז: למה ראש עיר שיכול לטפל בחינוך וברווחה ובכל דבר לא יכול לטפל גם בשירותי דת.

דוד אזולאי: אתה יודע שזה לא מעשי, לפחות בקדנציה הזו ואתה יודע את זה.

אופיר פינס-פז: זו דעתי.

אופיר פינס-פז: אדוני השר, אנא תאמר את דברי הסיכום שלך.

מאיר שטרית: אני מודה לכולכם על הברכות, אני מקווה שנצדיק את התמיכה והאמון שאתם נותנים בנו, אני אעשה כל מאמץ שיש בידי כדי לבצע את מה שהעמדנו פה כמדיניות בזמן הקצר ביותר שנוכל.

מאיר שטרית: חבל שיש כל כך הרבה מגבלות כי אז יכולתי להבטיח בלוח זמנים נתון, שלצערי אני לא יכול להבטיח אותו מכיוון שהרבה דברים אינם תלויים רק בי.

מאיר שטרית: כשהקימו את המדינה הרב מימון הציע לבן גוריון להקים מחדש את הסנהדרין, בן גוריון אמר, איך אני יכול להקים את הסנהדרין, על פי התלמוד הסנהדרין צריכים להיות זקנים דוברי 70 לשון עשירים ושונאי בצע, נניח שאני אמצע 70 אנשים זקנים עשירים דוברי 70 שפות אבל שונאי בצע?

מאיר שטרית: אז הרב מימון אמר לו בשביל כסף תמצא הכול.

מאיר שטרית: לא הכול לצערי תלוי בנו כי גם כשאני מדבר על רפורמה במנהלך האוכלוסין המשמעות היא תקציב, כשאני מדבר על רפורמה בתחום הכבאות המשמעות היא תקציב, כשאני מדבר על תעודות זהות המשמעות היא תקציב ואני צריך למצוא פתרונות תקציביים מול האוצר ואני מבטיח לכם שנעשה את כל המאמץ לעשות את זה.

מאיר שטרית: אני רוצה להתייחס בכמה מילים לחלק מהדברים שהועלו פה, הנושא הראשון הוא פליטי דארפור, אכן הייתה ועדה ברשותו של שר הפנים שהגישה המלצות, היום הנושא מטופל על ידי ראש הממשלה באופן אישי, הוא עומד בראש הוועדה.

מאיר שטרית: אני רוצה להגיד לוועדה שלפני שנה הגיעו לישראל דרך מצרים דרך הגבול 300 אנשים בשנה, היום מגיעים 300 בשבוע.

מאיר שטרית: אם לא נעצור את הזרם הזה יכולים להגיע גם 3000 בשבוע.

מאיר שטרית: מתוך 3,000 פליטים שהגיעו עד היום רובם הגדול מסתננים, מתוכם רק 300 הם באמת יוצאי דארפור כל היתר הם סודנים שהיו במצרים, חלקם כבר חודשים רבים, והם מוצאים בישראל מקום פתוח, מקבלים אותם מסדרים אותם בעבודה מטפלים בהם תומכים בהם, כל אחד מצלצל לחברים שלו ואומר בואו ישראל מקום נהדר.

מאיר שטרית: אני חושב שמדינת ישראל צריכה לקבוע מכסה בתיאום עם האום מה כמות הפליטים שאנחנו מוכנים לקלוט.

אופיר פינס-פז: זו הייתה המלצת הוועדה.

מאיר שטרית: זו גם עמדתי.

מאיר שטרית: מדינת ישראל צריכה לקבוע מכסה של פליטים מדארפור שהיא צריכה לקלוט ליישב אותם בארץ, לטפל בהם להפוך אותם לתושבים במדינה כמו שעשינו עם הוייטנאמיים.

מאיר שטרית: אנחנו מדינה של פליטים הרבה שנים ולכן יש לנו מחויבות לדעתי להושיט יד כשיש צרה כזו, אבל צריכים לקבוע את זה במכסה כדי שלא ימוטט את המערכת.

מאיר שטרית: אפשר לתאם את זה עם האו"ם לקבוע כמה פליטים ישראל צריכה לקלוט, את המספר שיקבע, לפי גודלה של המדינה, המדינה צריכה לקלוט מראש בצורה מסודרת, לטפל בהם, ואז נראה גם כבני אדם.

מאיר שטרית: המצב שבו גבול מצרים ישראל פתוח הוא בעיני סכנה למדינת ישראל מכל הבחינות לא רק דמוגרפית, גם סכנה ביטחונית מדרגה ראשונה, מבריחים דרך הגבול הזה נשק סמים זונות תחמושת, כל דיכפין יטה ויבוא.

מאיר שטרית: לכן אני קובע שהמדינה צריכה לסגור את גבול מצרים ולהקים גדר לאורך 200 ק"מ, זה יעלה מיליארד וחצי ₪ - - -

אופיר פינס-פז: זה יהיה בתקציב של 2008?

מאיר שטרית: זו עמדתי.

מאיר שטרית: זה יעלה מיליארד וחצי ₪ שיהיה שווה זהב, זה יכול לחסוך למדינה מיליארדים רבים.

אופיר פינס-פז: אמרו לי שזה בין 3 ל- 4 מיליארד.

מאיר שטרית: מיליארד וחצי, אני בדקתי.

מאיר שטרית: זה יכול לחסוך למדינה מיליארדים רבים.

מאיר שטרית: שר הביטחון אומר שזה יעלה 3, 4 מיליארד, כי אתה נותן לו גדר והוא עושה מזה מעצמה, צריך לבנות גדר שסוגרת את הגבול, לא יותר מזה.

מאיר שטרית: להציב מארבים לאורך הגדר ולא לתת לאנשים להיכנס וישראל תוכל לקלוט את הפליטים בצורה מסודרת ממצרים מדארפור או מכל מקום אחר, להביא אותם בארץ במטוס ובצורה מסודרת, זה מה שהמדינה צריכה לטפל.

מאיר שטרית: אמרתי את זה גם באופן פומבי, אחרי 60 שנה, הגיעה הזמן שמדינת ישראל תתנהג כמדינה ולא כוועד הקהילה היהודית.

מאיר שטרית: אנחנו עדין מתנהגים בהרבה מישורים כוועד הקהילה היהודית.

מאיר שטרית: זה כבר לא תקף למדינה, המדינה צריכה להתנהל כמדינה.

מאיר שטרית: לכן הצעתי אדוני היושב ראש, שאחרי 60 שנה המדינה צריכה לקיים דיון בחוק השבות, עוד לא הצעתי מה יהיה בדיון, כל אחד יביא את האינפוט שלו, אם נקיים דיון כזה כל אחד יוכל להגיד מה הוא חושב.

מאיר שטרית: אולי נצא מדיון כזה עם החלטה שראויה למדינה, כמו כל מדינה אחרת בעולם.

מאיר שטרית: לא הצעתי עדיין כלום, כל שהצעתי הוא לדון בחוק השבות ולהחליט מה המדינה רוצה שיהיה בה תוך הסתכלות קדימה ארוכת טווח תוך התייעצות עם גורמים שונים במדינה, עם אנשים שונים וכל מי שירצה לשים את האינפוט שלו, הגיע הזמן לקיים דיון כזה.

אופיר פינס-פז: אתה לא מציע לשנות את חוק השבות.

מאיר שטרית: לא הצעתי עוד שום דבר, הצעתי רק לדון בו כי אני מניח שאם יתקיים דיון כזה גם יחולו שינויים לטובתה של המדינה לכן לא צריך לפחד לגעת בזה, זה לא טאבו, שום דבר הוא לא טאבו.

מאיר שטרית: המדינה צריכה להתנהל כמדינה.

מאיר שטרית: שמחתי לשמוע את ההערות שלכם, חלקם במקום, לדבריך, חבר הכנסת אזולאי, אולי בכל משרד ממשלתי יש מבקר פנים ויש מבקר מדינה אבל אין סתירה בין השניים.

מאיר שטרית: מבקר הפנים אמור לעלות מלכתחילה על בעיות פנימיות בתוך העיר ולהעיר למוסד עצמו שיתקנו עוד לפני שמיגע מבקר המדינה.

מאיר שטרית: יש את אגף הביקורת שכאשר חבר מועצה או חבר אופוזיציה רוצה להתלונן על המועצה למי הוא יתלונן?

מאיר שטרית: למבקר הפנים?

מאיר שטרית: בהרבה מקרים מבקר הפנים עושה דבריו של ראש העיר ולכן הוא לא מבקר, לכן הם מוצאים כתובת לפנות מעליו, זו ההתרשמות שלי.

מאיר שטרית: יכול להיות שראוי לבדוק אבל זו החלטה יותר גדולה לקבל, לבטל את כל המבקרים הפנימיים ברשויות המקומיות, ובמקום זה לקיים סיירת ביקורת ממשרד הפנים שכל מי שרוצה יתלונן, הסיירת תגיע למקום תבדוק ותטפל לאלתר.

מאיר שטרית: אז אתה חוסך משרות.

דוד אזולאי: בתוך היחידה לביקורת במשרד הפנים.

מאיר שטרית: אין לי כלים להגיד לכם אם זה נכון או לא נכון, יש כאלה שמציעים גם לבטל את מוסד מבקר המדינה...

מאיר שטרית: אני לא.

מאיר שטרית: אני חושב שמוסד הביקורת הוא מוסד חשוב ביותר, מוסד לביקורת אחראי רציני ופעיל זה ערובה לשלטון תקין, לכן אני בהחלט תומך בביקורת ראויה וטובה.

אופיר פינס-פז: אתה השר היחידי שמוכן להגיד מילה טובה על מבקר המדינה.

מאיר שטרית: אני אומר את עמדתי בגלוי, כשניסו בסיעת קדימה בכנסת במושב שעבר להעביר החלטה על הגבלת סמכויותיו של המבקר אני התנגדתי לזה בכל תוקף ואמרתי שלא יקום ולא יהיה.

מאיר שטרית: אני חושב שהמבקר הוא מערך ביקורת ראוי וטוב וזה ערובה לתקינות של שלטון.

מאיר שטרית: לכן אני בהחלט תומך בביקורת.

מאיר שטרית: אני נתקל לא פעם בתלונות מחברי מועצה שטוענים נגד מבקר העירייה שהוא לא בודק מה שהם מציעים ובכלל לא מוכן לקבל פניות מהם לכן צריך לבדוק את העניין.

מאיר שטרית: אני לא יכול להיכנס לכל הנושאים האחרים אבל שמחתי לשמוע וללמוד.

אופיר פינס-פז: לא דברנו עוד על מדיניות הריסת הבתים, יש עוד הרבה נושאים לדון בהם.

מאיר שטרית: עדין אני שמח שראש הוועדה תומך בצעדים שאני מתכנן לעשות גם בעניין חברי המועצה.

אופיר פינס-פז: באופן כללי אני תומך בכל העמדות שלך למעט אלה שאני לא.

אופיר פינס-פז: אני רוצה בשם כולנו לאחל הרבה הצלחה לשר הפנים החדש, למנכ"ל משרד הפנים החדש, הצלחתכם היא הצלחתנו וזו הצלחה בשביל המדינה.

אופיר פינס-פז: תודה לכולם הישיבה נעולה